FI Euroopan unionin virallinen lehti L 65/9

KOMISSION DELEGOITU ASETUS (EU) 2017/390,

annettu 11 päivänä marraskuuta 2016,

Euroopan parlamentin ja neuvoston asetuksen (EU) N:o 909/2014 täydentämisestä pankkipalvelujen tyyppisiä oheispalveluja tarjoavien arvopaperikeskusten ja nimettyjen luottolaitosten tiettyjä vakavaraisuusvaatimuksia koskevilla teknisillä sääntelystandardeilla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon arvopaperitoimituksen parantamisesta Euroopan unionissa sekä arvopaperikeskuksista ja direktiivien 98/26/EY ja 2014/65/EU sekä asetuksen (EU) N:o 236/2012 muuttamisesta 23 päivänä heinäkuuta 2014 annetun Euroopan parlamentin ja neuvoston asetuksen (EU) N:o 909/2014 (1) ja erityisesti sen 47 artiklan 3 kohdan kolmannen alakohdan, 54 artiklan 8 kohdan kolmannen alakohdan ja 59 artiklan 5 kohdan kolmannen alakohdan,

sekä katsoo seuraavaa:

(1) Asetuksessa (EU) N:o 909/2014 vahvistetaan arvopaperikeskusten vakavaraisuusvaatimukset sen varmistamiseksi, että ne ovat luotettavia ja vakaita ja täyttävät aina pääomavaatimukset. Tällaisilla pääomavaatimuksilla varmistetaan, että arvopaperikeskuksella on kaikkina aikoina riittävästi pääomaa siihen kohdistuvien riskien kattamiseksi ja että se pystyy tarvittaessa lopettamaan toimintansa hallitusti tai organisoimaan sen uudelleen.

(2) Arvopaperikeskusten ja nimettyjen luottolaitosten luotto- ja likviditeettiriskejä koskevissa asetuksen (EU) N:o 909/2014 säännöksissä nimenomaisesti edellytetään, että niiden sisäiset säännöt ja menettelyt mahdollistavat vastuiden ja likviditeettitarpeiden seuraamisen, mittaamisen ja hallitsemisen paitsi yksittäisten osallistujien myös sellaisten osallistujien osalta, jotka kuuluvat samaan konserniin ja jotka ovat arvopaperikeskuksen vastapuolia, ja siksi tällaisia säännöksiä olisi sovellettava emoyrityksestä ja sen tytäryrityksistä koostuviin yritysryhmiin.

(3) Tässä asetuksessa on otettu huomioon maksujärjestelmä- ja markkinainfrastruktuurikomitean ja kansainvälisen arvopaperimarkkinavalvojien yhteisön hyväksymissä finanssimarkkinoiden rakenteita koskevissa periaatteissa, jäljempänä ’CPSS-IOSCO-periaatteet’ (2), esitetyt asiaa koskevat suositukset. Myös Euroopan parlamentin ja neuvoston asetuksen (EU) N:o 575/2013 (3) mukainen luottolaitosten pääoman kohtelu on otettu huomioon, koska arvopaperikeskuksiin kohdistuu jossain määrin samankaltaisia riskejä kuin luottolaitoksiin.

(4) On asianmukaista, että tämän asetuksen pääomaa koskeva määritelmä vastaa Euroopan parlamentin ja neuvoston asetuksessa (EU) N:o 648/2012 (4) (Euroopan markkinarakenneasetus) vahvistettua pääoman määritelmää. Tällainen määritelmä on sopivin sääntelyvaatimusten osalta, koska asetuksen (EU) N:o 648/2012 pääomaa koskeva määritelmä on laadittu nimenomaan markkinoiden rakenteita varten. Arvopaperikeskusten, joilla on lupa tarjota pankkipalvelujen tyyppisiä oheispalveluja asetuksen (EU) N:o 909/2014 nojalla, on täytettävä samanaikaisesti sekä tämän asetuksen pääomavaatimukset että asetuksen (EU) N:o 575/2013 omia varoja koskevat vaatimukset. Niiden on täytettävä asetuksen (EU) N:o 575/2013 omia varoja koskevat vaatimukset kyseisen asetuksen mukaisilla välineillä. Ristiriitaisten tai päällekkäisten vaatimusten välttämiseksi ja ottaen huomioon, että arvopaperikeskusten lisäpääomavaatimuksen laskemisessa asetuksen (EU) N:o 909/2014 mukaisesti käytettävät menetelmät ovat hyvin samankaltaisia kuin asetuksessa (EU) N:o 575/2013 säädetyt menetelmät, pankkipalvelujen tyyppisiä oheispalveluja tarjoavien arvopaperikeskusten olisi voitava täyttää tämän asetuksen lisäpääomavaatimukset niin ikään välineillä, jotka täyttävät joko asetuksessa (EU) N:o 575/2013 tai asetuksessa (EU) N:o 909/2014 vahvistetut vaatimukset.

(5) Sen varmistamiseksi, että arvopaperikeskus voisi tarvittaessa organisoida toimintansa uudelleen tai lopettaa toiminnan hallitusti, sen pääoman yhdessä jakamattoman voiton ja rahastojen kanssa olisi aina riitettävä kattamaan toimintakulut ajanjaksolla, jonka aikana arvopaperikeskus kykenee organisoimaan uudelleen keskeiset toimintonsa, mukaan lukien pääomittaminen, johdon vaihtaminen, liiketoimintastrategioiden ja kustannus- tai maksurakenteiden tarkistaminen sekä tarjottavien palvelujen organisoiminen uudelleen. Koska toiminnan hallitun lopettamisen tai uudelleen organisoimisen aikana arvopaperikeskuksen on edelleen jatkettava tavanomaista toimintaansa ja vaikka sen toiminnan tosiasialliset menot voivat tällöin uudelleen organisoinnista tai hallitusta lopettamisesta johtuen olla merkittävästi suuremmat kuin vuotuiset bruttomääräiset toimintamenot, vuotuisten bruttomääräisten toimintamenojen käyttämisen viitearvona vaadittavan pääoman laskemisessa pitäisi olla asianmukainen arvio tosiasiallisista menoista arvopaperikeskuksen toiminnan hallitun lopettamisen tai uudelleen organisoinnin aikana.

(6) Asetuksen (EU) N:o 575/2013 36 artiklan 1 kohdan a alakohdassa edellytetään, että laitokset vähentävät ydinpääomasta (CET1) kuluvan varainhoitokauden tappiot, ja samaan tapaan tässä asetuksessa olisi huomioitava nettotulon rooli sellaisten riskien kattamisessa tai sellaisista riskeistä selviytymisessä, jotka johtuvat liiketoimintaedellytyksissä tapahtuneista haitallisista muutoksista. Näin ollen ainoastaan niissä tapauksissa, joissa nettotulo ei riitä kattamaan liiketoimintariskin realisoitumisesta syntyviä tappioita, kyseiset tappiot on katettava omilla varoilla. Jos saatavilla ei ole edeltävän vuoden lukuja esimerkiksi hiljattain perustettujen arvopaperikeskusten tapauksessa, uusien olosuhteiden huomioon ottamiseksi olisi tarkasteltava myös odotettavissa olevia kuluvan vuoden lukuja. Komission delegoidun asetuksen (EU) N:o 152/2013 (5) vastaavien säännösten mukaisesti arvopaperikeskuksilla olisi oltava liiketoimintariskin varalta mielekäs vähimmäispääoma, jotta voidaan taata vakavaraisuuskohtelun riittävyys.

(7) CPSS-IOSCO-periaatteiden mukaisesti aineellisen ja aineettoman omaisuuden kuoletus- ja poistokustannukset voidaan vähentää bruttomääräisistä toimintamenoista pääomavaatimuksia laskettaessa. Koska kyseiset kustannukset eivät synnytä tosiasiallisia rahavirtoja, jotka pääoman olisi katettava, tällaisia vähennyksiä olisi sovellettava liiketoimintariskin pääomavaatimuksiin sekä toiminnan hallitun lopettamisen tai uudelleen organisoimisen kattaviin pääomavaatimuksiin.

(8) Koska toiminnan hallittuun lopettamiseen tai uudelleen organisoimiseen vaadittava aika riippuu suoraan yksittäisten arvopaperikeskusten tarjoamista palveluista ja markkinaympäristöstä, jossa se toimii, ja etenkin siitä, voidaanko kaikki sen palvelut tai osa niistä siirtää toiselle arvopaperikeskukselle, uudelleen organisoimiseen ja toiminnan hallittuun lopettamiseen tarvittavan kuukausimäärän olisi perustuttava arvopaperikeskuksen omaan arvioon. Jotta voidaan varmistaa pääomavaatimusten mielekäs taso, tämä ajanjakso ei kuitenkaan saisi olla lyhyempi kuin asetuksen (EU) N:o 909/2014 47 artiklassa tarkoitettu uudelleen organisoimiseen ja toiminnan hallittuun lopettamiseen vaadittava kuukausien vähimmäismäärä.

(9) Arvopaperikeskuksen olisi kehitettävä toiminnan uudelleen järjestämistä tai hallittua lopettamista koskevia skenaarioita, jotka on mukautettu sen liiketoimintamalliin. Jotta toiminnan uudelleen järjestämistä tai hallittua lopettamista koskevia vaatimuksia sovellettaisiin unionissa yhdenmukaisesti ja varmistettaisiin, että vakavaraisuuden kannalta järkevät vaatimukset täyttyvät, tällaisten skenaarioiden kehittämistä olisi rajoitettava tarkasti määritellyillä kriteereillä.

(10) Asetusta (EU) N:o 575/2013 voidaan käyttää asianmukaisena vertailuarvona arvopaperikeskusten pääomavaatimusten vahvistamisessa. Jotta varmistettaisiin johdonmukaisuus kyseisen asetuksen kanssa, tässä asetuksessa vahvistetun operatiivisen riskin laskemista koskevien menetelmien olisi katsottava kattavan myös oikeudellisen riskin tätä asetusta sovellettaessa.

(11) Jos osallistuja epäonnistuu arvopapereiden säilytyksessä, tällaisesta epäonnistumisesta aiheutuu kustannuksia joko osallistujalle tai arvopaperikeskukselle, johon kohdistuisi oikeusvaateita. Sen vuoksi operatiivisen riskin lakisääteisen pääoman laskentaa koskevissa säännöissä on jo otettu huomioon säilytysriski. Samoista syistä arvopaperikeskusten välisen linkin kautta hallussa pidettyjen arvopapereiden säilytysriskiin ei pitäisi soveltaa lakisääteistä pääomaa koskevia lisävaatimuksia vaan se olisi katsottava osaksi operatiivisen riskin lakisääteistä pääomaa. Myöskään arvopaperikeskukselle säilyttäjäpankin tai toisen arvopaperikeskuksen hallussa olevista omista varoista aiheutuvaa säilytysriskiä ei pitäisi ottaa huomioon kahta kertaa vaatimalla lakisääteistä lisäpääomaa.

(12) Arvopaperikeskukselle voi aiheutua myös sijoitusriskejä omistamiensa varojen tai sellaisten sijoitusten osalta, joihin se käyttää vakuuksia, osallistujien talletuksia, osallistujille annettavia lainoja tai mitä tahansa muuta vastuuta sallittujen pankkipalvelujen tyyppisten oheispalvelujen puitteissa. Sijoitusriski on arvopaperikeskukseen kohdistuva tappioriski sen sijoittaessa omia tai osallistujien varoja, kuten vakuuksia. Euroopan parlamentin ja neuvoston direktiivin 2013/36/EU (6), asetuksen (EU) N:o 575/2013 ja delegoidun asetuksen (EU) N:o 152/2013 säännökset ovat asianmukainen viitearvo määritettäessä pääomavaatimuksia, joilla katetaan arvopaperikeskuksen sijoituksista mahdollisesti aiheutuvat luottoriskit, vastapuoliluottoriskit ja markkinariskit.

(13) Ottaen huomioon arvopaperikeskusten toiminnan luonteen niille saattaa aiheutua liiketoimintariski mahdollisista yleisten liiketoimintaedellytysten muutoksista, jotka todennäköisesti heikentävät niiden taloudellista tilannetta, koska tulot vähenevät tai menot lisääntyvät aiheuttaen tappiota, joka olisi rahoitettava pääomasta. Koska liiketoimintariskin taso on erittäin riippuvainen kunkin arvopaperikeskuksen yksilöllisestä tilanteesta ja siihen voi vaikuttaa monet eri tekijät, tämän asetuksen pääomavaatimusten olisi perustuttava arvopaperikeskuksen omaan arvioon ja menetelmien, joita arvopaperikeskus käyttää tällaisen arvion tekemiseen, olisi oltava oikeassa suhteessa arvopaperikeskuksen toiminnan laajuuteen ja moninaisuuteen. Arvopaperikeskuksen on laadittava oma arvio liiketoimintariskin pääomavaatimuksista eri stressiskenaarioissa sellaisten riskien kattamiseksi, joita ei ole jo huomioitu operatiivista riskiä koskevassa menetelmässä. Jotta varmistetaan, että liiketoimintariskin pääomavaatimukset ovat mielekkäällä tasolla tehtäessä omaan skenaarioon perustuvaa laskelmaa, olisi otettava käyttöön vähimmäispääomataso vakavaraisuuskynnyksen muodossa. Liiketoimintariskin pääoman vähimmäistason olisi oltava linjassa asiaan liittyvissä unionin säädöksissä, kuten keskusvastapuolten pääomavaatimuksia koskevassa komission delegoidussa asetuksessa, esitettyjen muita markkinoiden rakenteita koskevien vastaavanlaisten vaatimusten kanssa.

(14) Pankkipalvelujen tyyppisiin oheispalveluihin liittyvien riskien lisäpääomavaatimuksen olisi katettava kaikki riskit, jotka liittyvät päivänsisäisen luoton tarjoamiseen osallistujille tai muille arvopaperikeskuksen käyttäjille. Jos yön ylittävät tai pidempiaikaiset luottovastuut johtuvat päivänsisäisen luoton tarjoamisesta, niitä koskevia riskejä olisi mitattava ja niihin olisi puututtava käyttäen asetuksen (EU) N:o 575/2013 kolmannen osan II osaston 2 luvussa tarkoitettuja menettelyjä standardimenetelmän osalta ja 3 luvussa tarkoitettuja menettelyjä sisäisten luottoluokitusten menetelmän (IRB-menetelmä) osalta, koska kyseisessä asetuksessa säädetään yön ylittävistä tai pidempiaikaisista luottovastuista aiheutuvien luottoriskien mittaamista koskevista vakavaraisuussäännöistä. Päivänsisäiset luottoriskit edellyttävät kuitenkin erityiskohtelua, koska asetuksessa (EU) N:o 575/2013 tai muussa sovellettavassa unionin lainsäädännössä ei nimenomaisesti säädetä niiden mittaamismenetelmistä. Näin ollen menetelmän, jolla mitataan erityisesti päivänsisäistä luottoriskiä, olisi oltava riittävän riskiherkkä, jotta siinä voidaan ottaa huomioon vakuuksien laatu, osallistujien luottoluokan arviointi ja havaitut tosiasialliset päivänsisäiset vastuut. Samalla menetelmän olisi tarjottava asianmukaisia kannustimia pankkipalvelujen tyyppisten oheispalvelujen tarjoajille, esimerkiksi kannustimia hankkia mahdollisimman laadukkaat vakuudet ja valita luottokelpoiset vastapuolet. Vaikka pankkipalvelujen tyyppisten oheispalvelujen tarjoajilla on velvollisuus asianmukaisesti arvioida ja tarkistaa vakuuksien ja aliarvostusten taso ja arvo, päivänsisäisen luottoriskin lisäpääomavaatimuksen määrittämistä koskevalla menettelyllä olisi vielä varmistettava, että pääomaa on riittävästi siinä tapauksessa, että vakuuden äkillinen arvon lasku ylittää arvion ja johtaa osittain vakuudettomiin jäännösluottoriskeihin.

(15) Pankkipalvelujen tyyppisten oheispalvelujen tarjoamisesta aiheutuvan lisäpääomavaatimuksen laskeminen edellyttää aiempien päivänsisäisten luottovastuiden huomioon ottamista. Jotta siis voidaan laskea kyseinen lisäpääomavaatimus, pankkipalvelujen tyyppisiä oheispalveluja arvopaperikeskusten palvelujen käyttäjille asetuksen (EU) N:o 909/2014 54 artiklan 2 kohdan mukaisesti tarjoavien yhteisöjen, jäljempänä ’arvopaperikeskukset/pankkipalveluntarjoajat’, olisi kirjattava päivänsisäisiä luottovastuita koskevat tietonsa ainakin yhdeltä vuodelta. Muussa tapauksessa ne eivät pysty yksilöimään asianmukaisia vastuita, joiden perusteella laskelmat on tehty. Sen vuoksi arvopaperikeskusten/pankkipalveluntarjoajien ei pitäisi edellyttää täyttävän lisäpääomavaatimuksen mukaista omia varoja koskevaa vaatimusta ennen kuin ne voivat kerätä kaikki lisäpääoman laskemiseen tarvittavat tiedot.

(16) Asetuksen (EU) N:o 909/2014 54 artiklan 8 kohdassa edellytetään, että laaditaan säännöt kyseisen asetuksen 54 artiklan 3 kohdan d alakohdassa ja 54 artiklan 4 kohdan e alakohdassa tarkoitetun lisäpääomavaatimuksen määrittämiseksi. Lisäksi kyseisen asetuksen 54 artiklassa edellytetään, että lisäpääomavaatimuksessa otetaan huomioon päivänsisäiset luottoriskit, joita aiheutuu asetuksen (EU) N:o 909/2014 liitteessä olevan C jakson mukaisista toiminnoista ja erityisesti päivänsisäisestä luotontarjoamisesta arvopapereiden selvitysjärjestelmän osallistujille tai muille arvopaperikeskusten palvelujen käyttäjille. Sen vuoksi päivänsisäisen luottoriskin vastuun olisi sisällettävä myös tappio, joka arvopaperikeskukselle/pankkipalvelujentarjoajalle aiheutuu siinä tapauksessa, että lainaa ottava osallistuja laiminlyö maksut.

(17) Asetuksen (EU) N:o 909/2014 59 artiklan 3 kohdan d alakohdassa, joka koskee arvopaperikeskuksen/pankkipalvelujentarjoajan luottoriskiä, edellytetään ”erittäin likvidejä vakuuksia, joihin liittyy minimaalinen luotto- ja markkinariski”. Asetuksen (EU) N:o 909/2014 59 artiklan 4 kohdan d alakohdassa, joka koskee arvopaperikeskuksen/pankkipalvelujentarjoajan likviditeettiriskiä, edellytetään ”vaatimukset täyttäviä likvidejä varoja”. Tällaisia vaatimukset täyttäviä likvidejä varoja ovat muun muassa ”erittäin likvidit vakuudet”. Vaikka on ymmärrettävää, että näissä kahdessa tapauksessa käytetään eri termejä, koska niihin liittyvät riskit ovat luonteeltaan erilaisia ja ne vastaavat asetuksessa luottoriskin ja likviditeettiriskin eri käsitteitä, ne molemmat liittyvät kuitenkin palveluntarjoajien tai varojen yhtä korkeaan laatuun. Tämän vuoksi olisi aiheellista vaatia, että samat edellytykset täyttyvät ennen kuin vakuus tai vakuuden muodossa oleva likvidi vara voidaan luokitella joko luokkaan ”erittäin likvidit vakuudet, joihin liittyy minimaalinen luotto- ja markkinariski” tai luokkaan ”vaatimukset täyttävät likvidit varat”.

(18) Asetuksen (EU) N:o 909/2014 59 artiklan 3 kohdan d alakohdassa edellytetään, että arvopaperikeskus/pankkipalvelujentarjoaja hyväksyy luottoriskiensä hallitsemiseksi erittäin likvidejä vakuuksia, joihin liittyy minimaalinen luotto- ja markkinariski. Siinä sallitaan myös muiden tyyppisten vakuuksien käyttö erityisissä tilanteissa, kunhan sovelletaan tarkoituksenmukaista aliarvostusta. Tämän helpottamiseksi olisi otettava käyttöön selkeä vakuuksien laatua koskeva hierarkia, jotta voidaan erottaa, mikä vakuus pitäisi hyväksyä kattamaan luottoriskin vastuut täysin, mikä vakuus voidaan hyväksyä likvidinä varana ja mikä vakuus edellyttää vaatimukset täyttäviä likvidejä varoja, vaikka onkin hyväksyttävä lieventämään luottoriskiä. Vakuudenantajia ei saisi estää vapaasti korvaamasta vakuutta riippuen niiden varojen saatavuudesta tai niiden vastuiden hallintastrategioista. Näin ollen yleisten vakuuskäytäntöjen, kuten osallistujien vakuustilien, joille osallistujat tallettavat luottovastuun täysin kattavan vakuuden, pitäisi olla sallittuja vakuuksien korvaamiseksi, kunhan vakuuksien laatua ja likvidiyttä seurataan ja ne ovat tämän asetuksen vaatimusten mukaisia. Tällaisissa vakuustilijärjestelyissä osallistuja tallettaa vakuuden vakuustililleen ja kattaa siten mahdollisen luottovastuun kokonaan. Arvopaperikeskuksen/pankkipalvelujentarjoajan olisi hyväksyttävä vakuus sovitun hierarkian mukaisesti, mutta se voi tarvittaessa likvidoida hyväksytyn vakuuden tehokkaimmalla mahdollisella tavalla, jos osallistuja laiminlyö maksut. Toiminnan vakauden kannalta arvopaperikeskuksen/pankkipalvelujentarjoajan olisi kuitenkin pystyttävä jatkuvasti seuraamaan vakuuden saatavuutta, laatua ja likvidiyttä, jotta se voi täysin kattaa luottovastuut. Sen olisi myös sovittava lainaa ottavien osallistujien kanssa järjestelyistä, joilla varmistetaan, että kaikki tämän asetuksen vakuuksia koskevat vaatimukset täyttyvät kaikkina aikoina.

(19) Päivänsisäisen luottoriskin mittaamiseksi arvopaperikeskuksen/pankkipalvelujentarjoajan olisi pystyttävä ennakoimaan päivän suurimmat riskit. Tämä ei edellytä tarkkojen lukujen ennustamista, mutta päivänsisäisten vastuiden suuntaukset olisi tunnistettava. Samaa edellytetään myös Baselin pankkivalvontakomitean standardeissa (7), joissa viitataan suurimpien riskien ennakointiin.

(20) Asetuksen (EU) N:o 575/2013 kolmannen osan II osastossa vahvistetaan riskipainot, joita sovelletaan saamisiin Euroopan keskuspankilta ja muilta vapautetuilta yhteisöiltä. Mitattaessa luottoriskiä sääntelytarkoituksiin tällaisia riskipainoja pidetään laajasti parhaana saatavilla olevana viitearvona. Sen vuoksi samaa menetelmää voidaan soveltaa päivänsisäisiin luottovastuihin. Jotta kuitenkin varmistetaan kyseisen lähestymistavan käsitteiden kestävyys, tarvitaan joitakin oikaisuja. Etenkin kun laskelmat suoritetaan käyttämällä asetuksen (EU) N:o 575/2013 kolmannen osan II osaston 2 luvussa tarkoitetun standardimenetelmän ja 3 luvussa tarkoitetun sisäisten luottoluokitusten menetelmän (IRB-menetelmä) luottoriskikehystä, päivänsisäisiä vastuita olisi pidettävä vastuina päivän päättyessä, koska se on kyseisen asetuksen oletusarvo.

(21) Asetuksen (EU) N:o 909/2014 59 artiklan 5 kohdassa viitataan suoraan asetuksen (EU) N:o 648/2012 46 artiklan 3 kohtaan ja sen mukaisesti pankkitakaukset ja remburssit olisi tarvittaessa linjattava CPSS-IOSCO-periaatteiden mukaisiksi ja niiden olisi täytettävä asetuksessa (EU) N:o 648/2012 säädettyjen vaatimusten kaltaiset vaatimukset. Näihin kuuluu vaatimus siitä, että takaajat antavat pankkitakauksille ja rembursseille täydet vakuudet. Jotta voidaan säilyttää unionin arvopaperitoimituksen tehokkuus, käytettäessä pankkitakauksia tai rembursseja sellaisissa luottovastuissa, joita voi aiheutua arvopaperikeskusten yhteentoimivista linkeistä, olisi kuitenkin voitava harkita asianmukaisia riskejä lieventäviä vaihtoehtoja, kunhan niillä saavutetaan vastaava tai parempi suojelun taso kuin asetuksen (EU) N:o 648/2012 säännöksillä. Tätä erityiskohtelua olisi sovellettava ainoastaan sellaisiin pankkitakauksiin ja rembursseihin, joilla suojellaan arvopaperikeskusten yhteentoimivia linkkejä, ja niillä olisi katettava yksinomaan kahden linkillä yhdistetyn arvopaperikeskuksen välinen luottoriski. Koska pankkitakaus ja remburssi suojelevat maksukykyisiä arvopaperikeskuksia luottotappioilta, niiden likviditeettitarpeet olisi taattava joko takaajan velvollisuuksien oikea-aikaisella toimituksella tai vaatimukset täyttävillä likvideillä varoilla.

(22) Asetuksen (EU) N:o 909/2014 59 artiklan 4 kohdan d alakohdassa edellytetään, että arvopaperikeskukset/pankkipalvelujentarjoajat vähentävät likviditeettiriskejä kunkin valuutan määräisillä vaatimukset täyttävillä likvideillä varoilla. Tästä syystä muita kuin vaatimukset täyttäviä likvidejä varoja ei voida käyttää kyseisen artiklan vaatimusten täyttämiseksi. Mikään ei kuitenkaan estä käyttämästä päivittäisessä likviditeetin hallinnassa vaatimukset täyttävien likvidien varojen rinnalla muita kuin vaatimukset täyttäviä likvidejä varoja, kuten valuuttaswapeja. Tämä on myös niiden kansainvälisten standardien mukaista, joihin CPSS-IOSCO-periaatteet tukeutuvat. Muita kuin vaatimukset täyttäviä likvidejä varoja olisi sen vuoksi mitattava ja seurattava tätä tarkoitusta varten.

(23) Likviditeettiriskejä voi aiheutua mistä tahansa arvopaperikeskuksen tarjoamista pankkipalvelujen tyyppisistä oheispalveluista. Likviditeettiriskien hallintakehyksessä olisi kartoitettava riskit, jotka aiheutuvat erilaisista pankkipalvelujen tyyppisistä oheispalveluista, mukaan lukien arvopapereiden lainaksi antaminen, ja eriteltävä niiden hallinta tapauksen mukaan.

(24) Jotta voidaan kattaa kaikki likviditeettitarpeet, myös arvopaperikeskusten/pankkipalvelujentarjoajien päivänsisäiset likviditeettitarpeet, arvopaperikeskuksen riskinhallintakehyksellä olisi varmistettava, että maksu- ja toimitusvelvoitteet, myös päivänsisäiset velvoitteet, hoidetaan eräpäivänä kaikissa arvopaperikeskuksen ylläpitämän arvopapereiden selvitysjärjestelmän toimitusvaluutoissa.

(25) Koska päivänsisäisiä likviditeettiriskejä lukuun ottamatta kaikki likviditeettiriskit kuuluvat direktiivin 2013/36/EU ja asetuksen (EU) N:o 575/2013 soveltamisalaan, tässä asetuksessa olisi keskityttävä päivänsisäisiin riskeihin.

(26) Koska arvopaperikeskukset/pankkipalvelujentarjoajat ovat koko järjestelmän kannalta merkittäviä markkinarakenteita, on aiheellista varmistaa, että ne hallinnoivat luotto- ja likviditeettiriskejään varovaisesti. Tästä syystä niiden olisi voitava myöntää lainaa ottaville osallistujille vain sitomattomia limiitillisiä luottosopimuksia tarjotessaan asetuksessa (EU) N:o 909/2014 tarkoitettuja pankkipalvelujen tyyppisiä oheispalveluja.

(27) Sen varmistamiseksi, että arvopaperikeskusten/pankkipalvelujentarjoajien riskinhallintamenettelyt ovat riittävän kestäviä myös epäsuotuisissa olosuhteissa, niiden likvidejä rahoitusvaroja koskevien stressitestien olisi oltava tiukat ja tulevaisuuteen suuntautuvat. Samasta syystä testeissä olisi tarkasteltava useita äärimmäisiä mutta mahdollisia skenaarioita, ja ne olisi suoritettava arvopaperikeskuksen/pankkipalvelujentarjoajan käsittelemien kaikkien valuuttojen osalta ottaen huomioon ennakkoon sovitun rahoitusjärjestelyn mahdollinen epäonnistuminen. Skenaarioissa olisi oltava mukana myös muun muassa skenaario, jossa arvopaperikeskuksen/pankkipalvelujentarjoajan kyseisen valuutan osalta kaksi suurinta osallistujaa laiminlyö maksut. Tämä on tarpeen, jotta voidaan määrittää yhtäältä sääntö, joka on varovainen, koska siinä otetaan huomioon se, että myös muut kuin suurin osallistuja voivat aiheuttaa likviditeettiriskin, ja toisaalta sääntö, joka on oikeassa suhteessa tavoitteeseen, koska siinä ei oteta huomioon muita osallistujia, jotka vähemmän todennäköisesti aiheuttavat likviditeettiriskin.

(28) Asetuksen (EU) N:o 909/2014 59 artiklan 4 kohdan c alakohdassa edellytetään, että arvopaperikeskukset/pankkipalvelujentarjoajat varmistavat, että niillä on riittävästi likvidejä varoja kaikissa tärkeissä valuutoissa useissa mahdollisissa eri stressiskenaarioissa. Sen vuoksi säännöissä, joissa määritetään likviditeettiriskin hallintakehys ja -välineet stressiskenaarioissa, olisi määrättävä menetelmästä, jolla yksilöidään likviditeettiriskin hallinnan kannalta tärkeät valuutat. Tärkeiden valuuttojen yksilöimisen olisi perustuttava olennaisuusseikkoihin ja yksilöityyn kumulatiiviseen nettolikviditeettivastuuseen sekä pidemmällä, tarkasti määritellyllä aikavälillä kerättyihin tietoihin. Jotta unionin sääntelykehys pysyisi johdonmukaisena, komission delegoidussa asetuksessa (EU) 2017/392 (8) asetuksen (EU) N:o 909/2014 12 artiklan mukaisesti yksilöidyt valuutat olisi sisällytettävä automaattisesti tärkeisiin valuuttoihin.

(29) Riittävien tietojen keräämiseen kaikkien muiden kuin tärkeimpien unionin valuuttojen yksilöimiseksi tarvitaan vähimmäismääräaika, joka alkaa siitä kun arvopaperikeskuksille/pankkipalvelujentarjoajille on annettu lupa. Sen vuoksi vaihtoehtoisten menetelmien käyttäminen kaikkien muiden kuin tärkeimpien unionin valuuttojen yksilöimiseksi olisi sallittava ensimmäisenä vuonna sen jälkeen, kun arvopaperikeskukselle/pankkipalvelujentarjoajalle on annettu lupa asetuksessa (EU) N:o 909/2014 vahvistetun, sellaisia arvopaperikeskuksia/pankkipalvelujentarjoajia koskevan sääntelykehyksen mukaisesti, jotka jo tarjoavat pankkipalvelujen tyyppisiä oheispalveluja, asetuksen (EU) N:o 909/2014 69 artiklassa tarkoitettujen teknisten standardien tullessa voimaan. Tämä siirtymäkauden järjestely ei sinänsä saisi vaikuttaa arvopaperikeskuksia/pankkipalvelujentarjoajia koskevaan vaatimukseen varmistaa likvidien varojen riittävyys, vaan ainoastaan niiden valuuttojen yksilöimiseen, joihin sovelletaan stressitestejä likviditeetin hallitsemiseksi.

(30) Asetuksen (EU) N:o 909/2014 59 artiklan 4 kohdan d alakohdassa edellytetään, että arvopaperikeskuksilla/pankkipalvelujentarjoajilla on käytössä ennalta sovitut ja erittäin luotettavat rahoitusjärjestelyt sen varmistamiseksi, että maksunsa laiminlyöneeltä asiakkaalta saadut vakuudet voidaan muuntaa käteisvaroiksi jopa mahdollisissa äärimmäisissä markkinaolosuhteissa. Samassa asetuksessa edellytetään, että arvopaperikeskukset/pankkipalvelujentarjoajat vähentävät päivänsisäisiä riskejä erittäin likvideillä vakuuksilla, joihin liittyy minimaalinen luotto- ja markkinariski. Koska likviditeettiä on oltava helposti saatavissa, arvopaperikeskusten/pankkipalvelujentarjoajien pitäisi pystyä käsittelemään likviditeettitarpeet saman päivän aikana. Koska arvopaperikeskukset/pankkipalvelujentarjoajat toimivat mahdollisesti useilla aikavyöhykkeillä, vakuuksien muuntamisessa käteisvaroiksi samana päivänä ennalta sovittuja rahoitusjärjestelyjä käyttäen olisi otettava huomioon paikallisten maksujärjestelmien aukioloajat kunkin sellaisen valuutan osalta, johon sitä sovelletaan.

(31) Tämän asetuksen säännökset liittyvät läheisesti toisiinsa, sillä ne koskevat kaikki arvopaperikeskusten vakavaraisuusvaatimuksia. Jotta varmistettaisiin, että nämä säännökset, joiden pitäisi tulla voimaan samaan aikaan, ovat linjassa keskenään ja jotta asianomaisten velvoitteiden soveltamisalaan kuuluvien henkilöiden olisi helpompi saada näistä säännöksistä kattava käsitys keskitetysti, on suotavaa, että kaikki asetuksessa (EU) N:o 909/2014 edellytetyt tekniset sääntelystandardit sisällytetään yhteen asetukseen.

(32) Tämä asetus perustuu teknisten sääntelystandardien luonnoksiin, jotka Euroopan pankkiviranomainen on toimittanut komissiolle.

(33) Euroopan pankkiviranomainen on tehnyt läheistä yhteistyötä Euroopan keskuspankkijärjestelmän (EKPJ) ja Euroopan arvopaperimarkkinaviranomaisen (EAMV) kanssa, ennen kuin se on toimittanut teknisten standardien luonnoksen, johon tämä asetus perustuu. Se on lisäksi järjestänyt avoimen julkisen kuulemisen niistä teknisten sääntelystandardien luonnoksesta, johon tämä asetus perustuu, analysoinut siihen mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1093/2010 (9) 37 artiklan mukaisesti perustetulta pankkialan osallisryhmältä,

ON HYVÄKSYNYT TÄMÄN ASETUKSEN:

I OSASTO

KAIKKIA ASETUKSEN (EU) N:O 909/2014 47 ARTIKLASSA TARKOITETTUJA ARVOPAPERIKESKUKSIA KOSKEVAT PÄÄOMAVAATIMUKSET

1 artikla

Katsaus arvopaperikeskusten pääomavaatimuksiin

1. Asetuksen (EU) N:o 909/2014 47 artiklan 1 kohtaa sovellettaessa arvopaperikeskuksella on aina oltava yhdessä jakamattoman voiton ja rahastojen kanssa tämän asetuksen 3 artiklassa tarkoitettu määrä pääomaa.

2. Jäljempänä 3 artiklassa tarkoitetut pääomavaatimukset on täytettävä tämän asetuksen 2 artiklassa vahvistetut edellytykset täyttävillä pääomainstrumenteilla.

2 artikla

Pääomainstrumentteja koskevat edellytykset

1. Edellä olevaa 1 artiklaa sovellettaessa arvopaperikeskuksen pääomainstrumenttien on täytettävä kaikki seuraavat edellytykset:

a) ne ovat neuvoston direktiivin 86/635/ETY (10) 22 artiklassa tarkoitettua merkittyä pääomaa;

b) ne on maksettu, mukaan lukien niihin liittyvät ylikurssirahastot;

c) ne kattavat tappiot kokonaisuudessaan toimintaa keskeyttämättä;

d) konkurssin tai selvitystilan tapauksessa ne ovat maksukyvyttömyysmenettelyssä tai sovellettavan maksukyvyttömyyslainsäädännön nojalla kaikkiin muihin saamisiin nähden toissijaisia.

2. Edellä 1 kohdassa tarkoitetut edellytykset täyttävien pääomainstrumenttien lisäksi arvopaperikeskus, jolla on asetuksen (EU) N:o 909/2014 54 artiklan 2 kohdan a alakohdan mukainen lupa tarjota pankkipalvelujen tyyppisiä oheispalveluja, voi 1 artiklassa tarkoitettujen vaatimusten täyttämiseksi käyttää pääomainstrumentteja,

a) jotka täyttävät 1 kohdassa säädetyt edellytykset;

b) jotka ovat asetuksen (EU) N:o 575/2013 4 artiklan 1 kohdan 119 alakohdassa määriteltyjä omien varojen instrumentteja;

c) joihin sovelletaan asetuksen (EU) N:o 575/2013 säännöksiä.

3 artikla

Arvopaperikeskuksia koskevien pääomavaatimusten taso

1. Arvopaperikeskuksen pääoman on yhdessä jakamattoman voiton ja rahastojen kanssa aina oltava yhtä suuri tai suurempi kuin seuraavien summa:

a) asetuksen (EU) N:o 909/2014 47 artiklan 1 kohdan a alakohdassa tarkoitettujen arvopaperikeskuksen operatiivisten, oikeudellisten ja säilytysriskien pääomavaatimukset, jotka lasketaan 4 artiklan mukaisesti;

b) asetuksen (EU) N:o 909/2014 47 artiklan 1 kohdan a alakohdassa tarkoitettujen arvopaperikeskuksen sijoitusriskien pääomavaatimukset, jotka lasketaan 5 artiklan mukaisesti;

c) asetuksen (EU) N:o 909/2014 47 artiklan 1 kohdan a alakohdassa tarkoitettujen arvopaperikeskuksen liiketoimintariskin pääomavaatimukset, jotka lasketaan 6 artiklan mukaisesti;

d) asetuksen (EU) N:o 909/2014 47 artiklan 1 kohdan b alakohdassa tarkoitettuja toiminnan hallittua lopettamista tai uudelleen organisointia koskevat arvopaperikeskuksen pääomavaatimukset, jotka lasketaan 7 artiklan mukaisesti.

2. Arvopaperikeskuksella on oltava käytössä menettelyt, joilla voidaan tunnistaa kaikki 1 kohdassa tarkoitettujen riskien lähteet.

4 artikla

Operatiivisten, oikeudellisten ja säilytysriskien pääomavaatimusten taso

1. Arvopaperikeskuksen, jolla on asetuksen (EU) N:o 909/2014 54 artiklan 2 kohdan a alakohdan mukainen lupa tarjota pankkipalvelujen tyyppisiä oheispalveluja ja lupa käyttää asetuksen (EU) N:o 575/2013 321–324 artiklassa tarkoitettua kehittynyttä mittaustapaa, on laskettava operatiivisia, oikeudellisia ja säilytysriskejä koskevat pääomavaatimuksensa asetuksen (EU) N:o 575/2013 231–234 artiklan mukaisesti.

2. Arvopaperikeskuksen, jolla on asetuksen (EU) N:o 909/2014 54 artiklan 2 kohdan a alakohdan mukainen lupa tarjota pankkipalvelujen tyyppisiä oheispalveluja ja joka käyttää asetuksen (EU) N:o 575/2013 317–320 artiklassa tarkoitettua operatiivisen riskin standardimenetelmää, on laskettava operatiivisia, oikeudellisia ja säilytysriskejä koskevat pääomavaatimuksensa kyseisen asetuksen niiden säännösten mukaisesti, jotka koskevat kyseisen asetuksen 317–320 artiklassa tarkoitettua operatiivisen riskin standardimenetelmää.

3. Arvopaperikeskuksen on laskettava operatiivisia, oikeudellisia ja säilytysriskejä koskevat pääomavaatimuksensa asetuksen (EU) N:o 575/2013 315–316 artiklassa tarkoitettua perusmenetelmää koskevien säännösten mukaisesti, jos se täyttää jonkin seuraavista edellytyksistä:

a) arvopaperikeskuksella ei ole asetuksen (EU) N:o 909/2014 54 artiklan 2 kohdan mukaista lupaa;

b) arvopaperikeskuksella on asetuksen (EU) N:o 909/2014 54 artiklan 2 kohdan a alakohdan mukainen lupa mutta ei lupaa käyttää asetuksen (EU) N:o 575/2013 321–324 artiklassa tarkoitettua kehittynyttä mittaustapaa;

c) arvopaperikeskuksella on asetuksen (EU) N:o 909/2014 54 artiklan 2 kohdan a alakohdan mukainen lupa mutta ei lupaa käyttää asetuksen (EU) N:o 575/2013 317–320 artiklassa tarkoitettua standardimenetelmää.

5 artikla

Sijoitusriskien pääomavaatimusten taso

1. Arvopaperikeskuksen on laskettava sijoitusriskejä koskevat pääomavaatimuksensa seuraavien summana:

a) 8 prosenttia arvopaperikeskuksen riskipainotetuista vastuumääräistä molempien seuraavien osalta: i) luottoriski 2 kohdan mukaisesti; ii) vastapuoliluottoriski 3 kohdan mukaisesti;

b) arvopaperikeskuksen markkinariskiä koskevat pääomavaatimukset 4 ja 5 kohdan mukaisesti.

2. Arvopaperikeskuksen luottoriskiin liittyvien riskipainotettujen vastuumäärien laskemiseen sovelletaan seuraavaa:

a) jos arvopaperikeskuksella ei ole asetuksen (EU) N:o 909/2014 54 artiklan 2 kohdan a alakohdan mukaista lupaa tarjota pankkipalvelujen tyyppisiä oheispalveluja, sen on sovellettava asetuksen (EU) N:o 575/2013 107–141 artiklassa tarkoitettua luottoriskin standardimenetelmää yhdessä kyseisen asetuksen luottoriskin vähentämistä koskevien 192–241 artiklan kanssa;

b) jos arvopaperikeskuksella on asetuksen (EU) N:o 909/2014 54 artiklan 2 kohdan a alakohdan mukainen lupa tarjota pankkipalvelujen tyyppisiä oheispalveluja mutta ei lupaa käyttää asetuksen (EU) N:o 575/2013 142–191 artiklassa tarkoitettua sisäisten luottoluokitusten menetelmää (IRB-menetelmä), sen on sovellettava asetuksen (EU) N:o 575/2013 107–141 artiklassa tarkoitettua luottoriskin standardimenetelmää yhdessä asetuksen (EU) N:o 575/2013 192–241 artiklassa vahvistettujen luottoriskin vähentämistä koskevien säännösten kanssa;

c) jos arvopaperikeskuksella on asetuksen (EU) N:o 909/2014 54 artiklan 2 kohdan a alakohdan mukainen lupa tarjota pankkipalvelujen tyyppisiä oheispalveluja sekä lupa käyttää IRB-menetelmää, sen on sovellettava asetuksen (EU) N:o 575/2013 142–191 artiklassa tarkoitettua luottoriskin IRB-menetelmää yhdessä asetuksen (EU) N:o 575/2013 192–241 artiklassa vahvistettujen luottoriskin vähentämistä koskevien säännösten kanssa.

3. Laskiessaan vastapuoliluottoriskiin liittyviä riskipainotettuja vastuumääriä arvopaperikeskuksen on käytettävä molempia seuraavista:

a) yksi asetuksen (EU) N:o 575/2013 271–282 artiklassa tarkoitetuista menetelmistä;

b) asetuksen (EU) N:o 575/2013 220–227 artiklassa tarkoitettu rahoitusvakuuksia koskeva kattava menetelmä, jossa sovelletaan volatiliteettikorjauksia.

4. Arvopaperikeskuksen on laskettava markkinariskiä koskevat pääomavaatimuksensa asetuksen (EU) N:o 575/2013 102–106 ja 325–361 artiklan säännösten mukaisesti ottaen huomioon myös kyseisen asetuksen 94 artiklassa tarkoitetun pientä kaupankäyntivarastoon liittyvää liiketoimintaa koskevan poikkeuksen, jos se täyttää jonkin seuraavista edellytyksistä:

a) arvopaperikeskuksella ei ole asetuksen (EU) N:o 909/2014 54 artiklan 2 kohdan a alakohdan mukaista lupaa;

b) arvopaperikeskuksella on asetuksen (EU) N:o 909/2014 54 artiklan 2 kohdan a alakohdan mukainen lupa mutta ei lupaa käyttää sisäisiä malleja markkinariskin omia varoja koskevien vaatimusten laskemiseen.

5. Arvopaperikeskuksen, jolla on asetuksen (EU) N:o 909/2014 54 artiklan 2 kohdan a alakohdan mukainen lupa tarjota pankkipalvelujen tyyppisiä oheispalveluja ja lupa käyttää sisäisiä malleja markkinariskin omia varoja koskevien vaatimusten laskemiseen, on laskettava markkinariskiä koskevat pääomavaatimuksensa asetuksen (EU) N:o 575/2013 102–106 ja 362–376 artiklan mukaisesti.

6 artikla

Liiketoimintariskien pääomavaatimukset

1. Arvopaperikeskuksen liiketoimintariskien pääomavaatimukset ovat suuremmat seuraavista:

a) jäljempänä olevan 2 kohdan soveltamisesta saatu arvio vähennettynä pienimmällä seuraavista: i) nettotulo verojen jälkeen tuoreimmassa tarkastetussa tilinpäätöksessä; ii) odotettavissa oleva nettotulo verojen jälkeen kuluvana varainhoitovuonna; iii) odotettavissa oleva nettotulo verojen jälkeen viimeisimmässä tilinpäätöksessä, jonka tarkastuksen tulokset eivät vielä ole saatavilla;

b) 25 prosenttia 3 kohdassa tarkoitetuista arvopaperikeskuksen vuotuisista bruttomääräisistä toimintamenoista.

2. Sovellettaessa 1 kohdan a alakohtaa arvopaperikeskuksen on toteutettava kaikki seuraavat:

a) arvioidaan liiketoimintariskistä aiheutuvien tappioiden kattamiseen tarvittava pääoma kohtuullisesti ennustettavissa olevissa epäsuotuisissa skenaarioissa, jotka ovat oleellisia sen liiketoimintamallille;

b) dokumentoidaan oletukset ja menetelmät, joita käytetään a alakohdassa tarkoitettujen odotettavissa olevien tappioiden arvioimiseksi;

c) tarkistetaan ja päivitetään a alakohdassa tarkoitetut skenaariot vähintään vuosittain.

3. Arvopaperikeskuksen vuotuisten bruttomääräisten toimintamenojen laskemiseen sovelletaan seuraavaa:

a) arvopaperikeskuksen vuotuisten bruttomääräisten toimintamenojen on sisällettävä ainakin seuraavat: i) henkilöstömenot yhteensä, mukaan lukien palkat, palkkiot, palkanlisät ja sosiaalikulut; ii) yleiset hallintomenot yhteensä sekä erityisesti markkinointi- ja edustusmenot; iii) vakuutusmenot; iv) muut henkilöstömenot ja matkakulut; v) kiinteistömenot; vi) tietotekniikkatukeen liittyvät menot; vii) televiestintämenot; viii) posti- ja datansiirtomenot; ix) ulkopuolisen konsultoinnin menot; x) aineellisen ja aineettoman omaisuuden kuolettaminen ja poistot; xi) käyttöomaisuuden arvon alentuminen ja luovutus;

b) arvopaperikeskuksen vuotuiset bruttomääräiset toimintamenot määritetään jollakin seuraavista: i) Euroopan parlamentin ja neuvoston asetuksen (EY) N:o 1606/2002 (11) mukaisesti hyväksytyt kansainväliset tilinpäätösstandardit (IFRS); ii) neuvoston direktiivit 78/660/ETY (12), 83/349/ETY (13) ja 86/635/ETY; iii) yleisesti hyväksytyt kolmannen maan kirjanpitoperiaatteet, joiden katsotaan vastaavan IFRS-standardeja komission asetuksen (EY) N:o 1569/2007 (14) mukaisesti, tai kolmannen maan tilinpäätösstandardit, joiden käyttö on sallittua mainitun asetuksen 4 artiklan mukaisesti;

c) arvopaperikeskus voi vähentää aineellisen ja aineettoman omaisuuden kuolettamiset ja poistot vuotuisista bruttomääräisistä toimintamenoista;

d) arvopaperikeskuksen on käytettävä vuositilinpäätöksensä tuoreimpia tarkastettuja tietoja;

e) jos arvopaperikeskus ei ole vielä harjoittanut liiketoimintaa kokonaista vuotta toimintansa aloittamispäivästä, sen on käytettävä liiketoimintasuunnitelmassa ilmoitettuja bruttomääräisiä toimintamenoja.

7 artikla

Toiminnan hallittua lopettamista tai uudelleen organisoimista koskevat pääomavaatimukset

Arvopaperikeskuksen on laskettava toiminnan hallittua lopettamista tai uudelleen organisoimista koskevat pääomavaatimuksensa toteuttamalla seuraavat vaiheet annetussa järjestyksessä:

a) arvioidaan toiminnan hallittuun lopettamiseen tai uudelleen organisoimisen tarvittava aikajänne johdonmukaisesti asetuksen (EU) N:o 909/2014 47 artiklan 2 kohdassa tarkoitetun suunnitelman kanssa kaikissa liitteessä tarkoitetuissa stressiskenaarioissa;

b) jaetaan 6 artiklan 3 kohdan mukaisesti määritetyt arvopaperikeskuksen vuotuiset bruttomääräiset toimintamenot kahdellatoista, jäljempänä ’kuukausittaiset bruttomääräiset toimintamenot’;

c) kerrotaan b alakohdassa tarkoitetut kuukausittaiset bruttomääräiset toimintamenot pidemmällä seuraavista: i) edellä a alakohdassa tarkoitettu aika; ii) kuusi kuukautta.

II OSASTO

ASETUKSEN (EU) N:O 909/2014 54 ARTIKLASSA TARKOITETTUJA PANKKIPALVELUJEN TYYPPISIÄ OHEISPALVELUJA TARJOAVIA ARVOPAPERIKESKUKSIA JA NIMETTYJÄ LUOTTOLAITOKSIA KOSKEVAT LISÄPÄÄOMAVAATIMUKSET

8 artikla

Päivänsisäisestä luotontarjoamisesta aiheutuvat lisäpääomavaatimukset

1. Laskettaessa asetuksen (EU) N:o 909/2014 54 artiklan 3 kohdan d alakohdassa ja 54 artiklan 4 kohdan e alakohdassa tarkoitettuja päivänsisäisestä luotontarjoamisesta aiheutuvia lisäpääomavaatimuksia arvopaperikeskuksen/pankkipalvelujentarjoajan on toteutettava seuraavat vaiheet annetussa järjestyksessä:

a) sen on laskettava viimeisimmältä kalenterivuodelta viiden sellaisen korkeimman päivänsisäisen luottovastuun keskiarvo (suurimmat riskit), jotka ovat aiheutuneet asetuksen (EU) N:o 909/2014 liitteessä olevassa C jaksossa tarkoitettujen palvelujen tarjoamisesta;

b) sen on sovellettava aliarvostuksia kaikkiin vakuuksiin, jotka koskevat suurimpia riskejä, ja oletettava, että asetuksen (EU) N:o 575/2013 222–227 artiklassa tarkoitettujen aliarvostusten soveltamisen jälkeen vakuus menettää 5 prosenttia markkina-arvostaan;

c) sen on laskettava 2 kohdan mukaisesti laskettuja suurimpia riskejä koskevien omien varojen vaatimusten keskiarvo ja pidettävä kyseisiä vastuita vastuina päivän päättyessä (lisäpääomavaatimus).

2. Laskettaessa 1 kohdassa tarkoitettua lisäpääomavaatimusta laitosten on sovellettava jompaakumpaa seuraavista menetelmistä:

a) asetuksen (EU) N:o 575/2013 107–141 artiklassa tarkoitettu luottoriskin standardimenetelmä, jos niillä ei ole lupaa käyttää IRB-menetelmää;

b) asetuksen (EU) N:o 575/2013 142–191 artiklassa tarkoitetut IRB-menetelmä ja vaatimukset, jos niillä on lupa käyttää IRB-menetelmää.

3. Jos laitokset käyttävät 2 kohdan a alakohdan mukaisesti luottoriskin standardimenetelmää, 1 kohdan a alakohdassa tarkoitettua kunkin viiden suurimman riskin määrää pidetään asetuksen (EU) N:o 575/2013 111 artiklassa tarkoitettuna vastuuarvona sovellettaessa 1 kohdan b alakohtaa. Lisäksi sovelletaan asetuksen (EU) N:o 575/2013 kolmannen osan II osastossa olevan 4 luvun vaatimuksia, jotka liittyvät kyseisen asetuksen 111 artiklaan.

4. Jos laitokset käyttävät 2 kohdan b alakohdan mukaisesti luottoriskin IRB-menetelmää, 1 kohdan a alakohdassa tarkoitettua kunkin viiden suurimman riskin määrää pidetään asetuksen (EU) N:o 575/2013 166 artiklassa tarkoitettuna vastuuarvona sovellettaessa 1 kohdan b alakohtaa. Lisäksi sovelletaan asetuksen (EU) N:o 575/2013 kolmannen osan II osastossa olevan 4 luvun vaatimuksia, jotka liittyvät kyseisen asetuksen 166 artiklaan.

5. Tämän artiklan pääomavaatimuksia sovelletaan kahdentoista kuukauden ajan pankkipalvelujen tyyppisten oheispalvelujen tarjoamista koskevan luvan saamisen jälkeen asetuksen (EU) N:o 909/2014 55 artiklan mukaisesti.

III OSASTO

ASETUKSEN (EU) N:O 909/2014 59 ARTIKLASSA TARKOITETTUJA PANKKIPALVELUJEN TYYPPISIÄ OHEISPALVELUJA TARJOAVIA ARVOPAPERIKESKUKSIA JA NIMETTYJÄ LUOTTOLAITOKSIA KOSKEVAT VAKAVARAISUUSVAATIMUKSET

I LUKU

LUOTTO- JA LIKVIDITEETTIRISKEJÄ KOSKEVAT VAKUUDET JA MUUT VASTAAVAT RAHOITUSVARAT

9 artikla

Vakuuksia ja muita vastaavia rahoitusvaroja koskevat yleiset säännöt

1. Arvopaperikeskuksen/pankkipalveluntarjoajan on täytettävä vakuuksien osalta seuraavat edellytykset:

a) sen on selkeästi erotettava vakuudet muista lainaa ottavan osallistujan arvopapereista;

b) sen on hyväksyttävä vakuuksia, jotka täyttävät 10 artiklan edellytykset, tai muuntyyppisiä vakuuksia, jotka täyttävät 11 artiklan vaatimukset, seuraavassa järjestyksessä: i) ensin hyväksytään vakuuksiksi ainoastaan kaikki sellaiset lainaa ottavan osallistujan tilillä olevat arvopaperit, jotka täyttävät 10 artiklan vaatimukset; ii) sen jälkeen hyväksytään vakuuksiksi ainoastaan kaikki sellaiset lainaa ottavan osallistujan tilillä olevat arvopaperit, jotka täyttävät 11 artiklan 1 kohdan vaatimukset; iii) lopuksi hyväksytään vakuuksiksi kaikki sellaiset lainaa ottavan osallistujan tilillä olevat arvopaperit, jotka täyttävät 11 artiklan 2 kohdan vaatimukset ja ovat 34 artiklassa tarkoitettujen saatavilla olevien vaatimukset täyttävien likvidien varojen rajoissa, jotta voidaan täyttää 35 artiklan 3 kohdassa tarkoitetut likvidejä varoja koskevat vähimmäisvaatimukset;

c) sen on seurattava vähintään kerran päivässä luoton laatua, markkinoiden likviditeettiä ja hinnanvaihteluja kunkin vakuudeksi hyväksytyn arvopaperin osalta ja arvostettava se 12 artiklan mukaisesti;

d) sen on määriteltävä menetelmiä, jotka koskevat 13 artiklan mukaisia vakuuksien arvoon sovellettavia aliarvostuksia;

e) sen on varmistettava, että vakuudet on 14 artiklan mukaisesti hajautettu riittävästi, jotta ne voidaan likvidoida 10 ja 11 artiklassa tarkoitettujen määräaikojen kuluessa ilman huomattavaa vaikutusta markkinoihin.

2. Vastapuolten on annettava vakuudet Euroopan parlamentin ja neuvoston direktiivin 2002/47/EY (15) 2 artiklan 1 kohdan c alakohdassa määritellyn panttioikeuteen perustuvan rahoitusvakuusjärjestelyn tai kyseisen direktiivin 2 artiklan 1 kohdan b alakohdassa määritellyn omistusoikeuden siirtävän rahoitusvakuusjärjestelyn mukaisesti.

3. Muiden vastaavien rahoitusvarojen osalta arvopaperikeskuksen/pankkipalveluntarjoajan on täytettävä 15 ja 16 artiklan edellytykset.

10 artikla

Vakuudet sovellettaessa asetuksen (EU) N:o 909/2014 59 artiklan 3 kohdan d alakohtaa ja 59 artiklan 4 kohdan d alakohtaa

1. Jotta vakuus voidaan asetuksen (EU) N:o 909/2014 59 artiklan 3 kohdan d alakohtaa ja 59 artiklan 4 kohdan d alakohtaa sovellettaessa katsoa laadultaan parhaimmaksi mahdollisesti, sen on muodostuttava velkainstrumenteista, jotka täyttävät kaikki seuraavat edellytykset:

a) niiden liikkeeseenlaskijana tai nimenomaisena takaajana on yksi seuraavista: i) valtio; ii) keskuspankki; iii) asetuksen (EU) N:o 575/2013 117 artiklassa lueteltu kansainvälinen kehityspankki; iv) Euroopan rahoitusvakausväline tai Euroopan vakausmekanismi;

b) arvopaperikeskus voi osoittaa, että sen luotto- ja markkinariski on vähäinen, omalla sisäisellä arvioinnilla, joka perustuu selkeästi määriteltyyn ja objektiiviseen menetelmään, joka ei tukeudu yksinomaan ulkopuolisiin lausuntoihin ja jossa otetaan huomioon liikkeeseenlaskijan sijoittautumismaan maariski;

c) ne ovat sellaisen valuutan määräisiä, johon liittyviä riskejä arvopaperikeskus/pankkipalveluntarjoaja voi hallita;

d) ne ovat vapaasti siirrettävissä, eikä niihin liity oikeudellisia rajoituksia tai kolmansien osapuolten vaatimuksia, jotka vaikuttaisivat niiden likvidointiin;

e) ne täyttävät toisen seuraavista vaatimuksista: i) niitä varten on olemassa aktiivisen suoran myynnin tai takaisinostosopimusten markkina, jolla toimii monenlaisia ostajia ja myyjiä, myös stressikausien olosuhteissa, ja jolle arvopaperikeskus/pankkipalveluntarjoaja voi osoittaa pääsevänsä varmasti; ii) arvopaperikeskus/pankkipalveluntarjoaja voi likvidoida ne asetuksen (EU) N:o 909/2014 59 artiklan 4 kohdan e alakohdassa tarkoitettujen ja tämän asetuksen 38 artiklassa määriteltyjen ennalta sovittujen erittäin luotettavien rahoitusjärjestelyjen avulla;

f) niistä julkaistaan luotettavia hintatietoja vähintään kerran päivässä;

g) ne ovat helposti saatavilla ja vaihdettavissa käteisvaroiksi samana päivänä.

2. Asetuksen (EU) N:o 909/2014 59 artiklan 3 kohdan d alakohtaa ja 59 artiklan 4 kohdan d alakohtaa sovellettaessa vakuus katsotaan laadultaan 1 kohdassa tarkoitettuja vakuuksia heikommaksi, jos se muodostuu siirtokelpoisista arvopapereista ja rahamarkkinavälineistä, jotka täyttävät kaikki seuraavat edellytykset:

a) arvopaperikeskuksen/pankkipalvelujentarjoajan tekemän riittävän sisäisen arvioinnin, joka perustuu selkeästi määriteltyyn ja objektiiviseen menetelmään, joka ei tukeudu yksinomaan ulkopuolisiin lausuntoihin ja jossa otetaan huomioon liikkeeseenlaskijan sijoittautumismaan riski, perusteella rahoitusvälineiden liikkeeseenlaskijan luottoriski on vähäinen;

b) arvopaperikeskuksen/pankkipalvelujentarjoajan tekemän riittävän sisäisen arvioinnin, joka perustuu selkeästi määriteltyyn ja objektiiviseen menetelmään, joka ei tukeudu yksinomaan ulkopuolisiin lausuntoihin, perusteella rahoitusvälineiden markkinariski on vähäinen;

c) ne ovat sellaisen valuutan määräisiä, johon liittyviä riskejä arvopaperikeskus/pankkipalveluntarjoaja voi hallita;

d) ne ovat vapaasti siirrettävissä, eikä niihin liity oikeudellisia rajoituksia tai kolmansien osapuolten vaatimuksia, jotka haittaisivat niiden likvidointia;

e) ne täyttävät yhden seuraavista vaatimuksista: i) niitä varten on olemassa aktiivisen suoran myynnin tai takaisinostosopimusten markkina, jolla toimii monenlaisia ostajia ja myyjiä ja jolle arvopaperikeskus/pankkipalveluntarjoaja voi osoittaa pääsevänsä varmasti myös stressikausien olosuhteissa; ii) arvopaperikeskus/pankkipalveluntarjoaja voi likvidoida ne asetuksen (EU) N:o 909/2014 59 artiklan 4 kohdan e alakohdassa tarkoitettujen ja tämän asetuksen 38 artiklassa määriteltyjen ennalta sovittujen rahoitusjärjestelyjen avulla;

f) ne voidaan likvidoida samana päivänä;

g) niistä julkaistaan hintatietoja lähes reaaliaikaisesti;

h) niitä ei ole laskenut liikkeeseen mikään seuraavista: i) vakuuden antava osallistuja tai yhteisö, joka kuuluu samaan konserniin kuin kyseinen osallistuja, paitsi jos on kyse katetusta joukkolainasta, jonka vakuutena olevat omaisuuserät on eroteltu asianmukaisesti vankassa oikeudellisessa kehyksessä ja ne täyttävät tässä artiklassa asetetut vaatimukset; ii) arvopaperikeskus/pankkipalvelujentarjoaja tai yhteisö, joka kuuluu samaan konserniin kuin arvopaperikeskus/pankkipalvelujentarjoaja; iii) yhteisö, jonka liiketoimintaan kuuluu tarjota palveluja, jotka ovat arvopaperikeskuksen/pankkipalvelujentarjoajan toiminnan kannalta välttämättömiä, paitsi jos kyseinen yhteisö on unionin keskuspankki tai keskuspankki, jonka liikkeeseen laskemassa valuutassa arvopaperikeskuksella/pankkipalvelujentarjoajalla on vastuita;

i) niihin ei muulla tavoin kohdistu merkittävää asetuksen (EU) N:o 575/2013 291 artiklassa tarkoitettua wrong-way-riskiä.

11 artikla

Muut vakuudet

1. Arvopaperikeskuksen/pankkipalveluntarjoajan käyttämien muiden tyyppisten vakuuksien on oltava rahoitusvälineitä, jotka täyttävät kaikki seuraavat edellytykset:

a) ne ovat vapaasti siirrettävissä, eikä niihin liity oikeudellisia rajoituksia tai kolmansien osapuolten vaatimuksia, jotka haittaisivat niiden likvidointia;

b) ne ovat jonkin unionin keskuspankin hyväksymiä, ja arvopaperikeskuksella/pankkipalveluntarjoajalla on mahdollisuus saada tavanomaista säännöllistä luottoa (”rutiiniluottoa”) kyseisestä keskuspankista;

c) ne ovat sellaisen valuutan määräisiä, johon liittyviä riskejä arvopaperikeskus/pankkipalveluntarjoaja voi hallita;

d) arvopaperikeskuksella/pankkipalveluntarjoajalla on asetuksen (EU) N:o 909/2014 59 artiklan 4 kohdan e alakohdassa tarkoitettu ja tämän asetuksen 38 artiklassa määritelty ennalta sovittu rahoitusjärjestely sellaisen luottokelpoisen rahoituslaitoksen kanssa, joka voi muuntaa nämä välineet käteisvaroiksi samana päivänä.

2. Sovellettaessa asetuksen (EU) N:o 909/2014 59 artiklan 3 kohdan c alakohtaa arvopaperikeskuksen/pankkipalveluntarjoajan käyttämien muiden tyyppisten vakuuksien on oltava rahoitusvälineitä, jotka täyttävät kaikki seuraavat edellytykset:

a) ne ovat vapaasti siirrettävissä, eikä niihin liity oikeudellisia rajoituksia tai kolmansien osapuolten vaatimuksia, jotka haittaisivat niiden likvidointia;

b) ne ovat sellaisen valuutan määräisiä, johon liittyviä riskejä arvopaperikeskus/pankkipalveluntarjoaja voi hallita;

c) arvopaperikeskuksella/pankkipalveluntarjoajalla on molemmat seuraavista: i) asetuksen (EU) N:o 909/2014 59 artiklan 4 kohdan e alakohdassa tarkoitettu ja tämän asetuksen 38 artiklassa määritelty ennalta sovittu rahoitusjärjestely, jotta nämä rahoitusvälineet voidaan likvidoida viidessä pankkipäivässä; ii) riittävästi 34 artiklan mukaisia vaatimukset täyttäviä likvidejä varoja, jotta varmistetaan, että ne kattavat tällaisen vakuuden likvidointiin tarvittavan ajan, jos osallistuja laiminlyö maksuja.

12 artikla

Vakuuksien arvostus

1. Arvopaperikeskuksen/pankkipalveluntarjoajan on otettava käyttöön vakuuksien arvostamista koskevat toimintatavat ja menettelyt, joilla varmistetaan seuraavat:

a) edellä 10 artiklassa tarkoitetut rahoitusvälineet arvostetaan markkinahintaan vähintään kerran päivässä;

b) edellä 11 artiklan 1 kohdassa tarkoitetut rahoitusvälineet arvostetaan vähintään kerran päivässä ja jos päivittäinen arvonmääritys ei ole mahdollista, ne arvostetaan arvostusmallilla;

c) edellä 11 artiklan 2 kohdassa tarkoitetut rahoitusvälineet arvostetaan vähintään kerran päivässä ja jos päivittäinen arvonmääritys ei ole mahdollista, ne arvostetaan arvostusmallilla;

2. Edellä 1 kohdan b ja c alakohdassa tarkoitetussa malliin perustuvassa arvostamisessa käytettävät menetelmät on dokumentoitava kokonaisuudessaan.

3. Arvopaperikeskuksen/pankkipalveluntarjoajan on tarkistettava arvostamista koskevien toimintatapojensa ja menettelyjensä riittävyys kaikissa seuraavissa tapauksissa:

a) säännöllisesti, kuitenkin vähintään kerran vuodessa;

b) aina kun niihin vaikuttaa jokin olennainen muutos.

13 artikla

Aliarvostukset

1. Arvopaperikeskuksen/pankkipalveluntarjoajan on määritettävä aliarvostusten taso seuraavasti:

a) kun vakuus on sellaisen keskuspankin hyväksymä, josta arvopaperikeskuksella/pankkipalveluntarjoajalla on mahdollisuus saada rutiiniluottoa, voidaan keskuspankin tämän tyyppisiin vakuuksiin soveltamia aliarvostuksia pitää aliarvostusten vähimmäistasona;

b) kun vakuus ei ole sellaisen keskuspankin hyväksymä, josta arvopaperikeskuksella/pankkipalveluntarjoajalla on mahdollisuus saada rutiiniluottoa, voidaan sen valuutan liikkeeseenlaskijana olevan keskuspankin, jonka määräinen kyseinen rahoitusväline on, soveltamia aliarvostuksia pitää aliarvostusten vähimmäistasona.

2. Arvopaperikeskuksen/pankkipalveluntarjoajan on varmistettava, että sen aliarvostuksia koskevissa toimintatavoissa ja menettelyissä otetaan huomioon mahdollisuus, että vakuudet voidaan joutua likvidoimaan stressikausien markkinaolosuhteissa, sekä niiden likvidointiin tarvittava aika.

3. Aliarvostukset on määritettävä asianmukaisten kriteerien perusteella, mukaan lukien kaikki seuraavat:

a) varojen tyyppi;

b) rahoitusvälineeseen liittyvän luottoriskin taso;

c) varojen liikkeeseenlaskumaa;

d) varojen maturiteetti;

e) varojen historiallinen ja hypoteettinen tuleva hinnanvaihtelu stressikausien markkinaolosuhteissa;

f) kohde-etuuksien markkinoiden likviditeetti, mukaan lukien osto- ja myyntihinnan erotukset;

g) mahdollinen valuuttakurssiriski;

h) mahdollinen asetuksen (EU) N:o 575/2013 291 artiklassa tarkoitettu wrong-way-riski.

4. Edellä 3 kohdan b alakohdassa tarkoitetut kriteerit määritetään arvopaperikeskuksen/pankkipalveluntarjoajan sisäisessä arvioinnissa, joka perustuu selkeästi määriteltyyn ja objektiiviseen menetelmään ja joka ei tukeudu yksinomaan ulkopuolisiin lausuntoihin.

5. Vakuusarvoa ei määritetä sellaisille arvopapereille, jotka antaa lainanottajan kanssa samaan konserniin kuuluva yhteisö.

6. Arvopaperikeskuksen/pankkipalveluntarjoajan on varmistettava, että aliarvostukset lasketaan varovaisesti, jotta myötäsyklisyyttä voidaan rajoittaa mahdollisimman pitkälle.

7. Arvopaperikeskuksen/pankkipalveluntarjoajan on varmistettava, että arvopaperikeskuksesta/pankkipalveluntarjoajasta riippumaton yksikkö validoi sen aliarvostuksia koskevat toimintatavat ja menettelyt vähintään kerran vuodessa ja että sovellettavia aliarvostuksia verrataan asianomaisen valuutan liikkeeseenlaskijana olevan keskuspankin aliarvostuksiin ja, jos keskuspankin viitearvoja ei ole saatavilla, muiden asianmukaisten lähteiden aliarvostuksiin.

8. Arvopaperikeskuksen/pankkipalveluntarjoajan on tarkasteltava sovellettavia aliarvostuksia vähintään päivittäin.

14 artikla

Vakuuksien keskittymärajat

1. Arvopaperikeskuksella/pankkipalveluntarjoajalla on oltava käytössä vakuuksien keskittymärajoja koskevat toimintatavat ja menettelyt, joihin kuuluvat seuraavat:

a) keskittymärajojen rikkomistapauksissa noudatettavat toimintatavat ja menettelyt;

b) riskien vähentämistoimenpiteet, joita sovelletaan, jos käytännöissä vahvistetut keskittymärajat ylittyvät;

c) edellä b alakohdassa tarkoitettujen toimenpiteiden odotettavissa oleva toteuttamisaikataulu.

2. Kerättyjen vakuuksien kokonaismäärää (vakuussalkkua) koskevat keskittymärajat on vahvistettava kaikkien seuraavien kriteerien perusteella:

a) yksittäiset liikkeeseenlaskijat ja niiden konsernirakenne;

b) liikkeeseenlaskumaa;

c) liikkeeseenlaskijatyyppi;

d) varojen tyyppi;

e) toimitusvaluutta;

f) vakuudet, joiden luotto-, likviditeetti- ja markkinariski on vähimmäistasoa suurempi;

g) vakuuden hyväksyttävyys arvopaperikeskuksen/pankkipalveluntarjoajan osalta rutiinilainan saamiseksi liikkeeseenlaskijana olevalta keskuspankilta;

h) kukin lainaa ottava osallistuja;

i) kaikki lainaa ottavat osallistujat;

j) toimialan, toiminnan ja maantieteellisen alueen suhteen samantyyppisten liikkeeseenlaskijoiden liikkeeseen laskemat rahoitusvälineet;

k) arvopaperikeskuksen/pankkipalveluntarjoajan tekemässä sisäisessä arvioinnissa, joka perustuu selkeästi määriteltyyn ja objektiiviseen menetelmään, joka ei tukeudu yksinomaan ulkopuolisiin lausuntoihin ja jossa otetaan huomioon liikkeeseenlaskijan sijoittautumismaan riski, määritelty rahoitusvälineen tai liikkeeseenlaskijan luottoriski;

l) rahoitusvälineen likviditeetti ja hinnanvaihtelu.

3. Arvopaperikeskuksen/pankkipalvelujentarjoajan on varmistettava, että enintään 10 prosenttia sen päivänsisäisestä luottoriskistä on taannut jokin seuraavista:

a) yksittäinen luottolaitos;

b) kolmannen maan rahoituslaitos, johon sovelletaan ja joka noudattaa vähintään yhtä tiukkoja vakavaraisuussääntöjä kuin direktiivissä 2013/36/EU ja asetuksessa (EU) N:o 575/2013 säädetyt vaatimukset mainitun 114 artiklan 7 kohdan mukaisesti;

c) kaupallinen yritys, joka kuuluu samaan konserniin kuin a tai b alakohdassa tarkoitettu laitos.

4. Laskettaessa 2 kohdassa tarkoitettuja vakuuksien keskittymärajoja arvopaperikeskuksen/pankkipalvelujentarjoajan on laskettava yhteen sen yksittäiseen vastapuoleen liittyvä kokonaisvastuu, joka johtuu kumulatiivisten luottolimiittien, talletustilien, käyttötilien, rahamarkkinavälineiden ja arvopaperikeskuksen/pankkipalvelujentarjoajan käyttämien takaisinmyyntisopimusten arvosta.

5. Määritettäessä vakuuksien keskittymärajaa arvopaperikeskuksen/pankkipalvelujentarjoajan yksittäiseen liikkeeseenlaskijaan liittyvän vastuun osalta, arvopaperikeskuksen/pankkipalvelujentarjoajan on laskettava yhteen kaikkiin kyseisen liikkeeseenlaskijan tai konserniyhteisön liikkeeseenlaskemiin rahoitusvälineisiin liittyvät vastuut, jotka kyseinen liikkeeseenlaskija tai konserniyhteisö on nimenomaisesti taannut, ja käsiteltävä näitä yhtenä riskinä.

6. Arvopaperikeskuksen/pankkipalvelujentarjoajan on varmistettava, että sen vakuuksien keskittymärajoja koskevat toimintatavat ja menettelyt ovat riittävät kaikkina aikoina. Sen on tarkasteltava vakuuksien keskittymärajoja vähintään kerran vuodessa ja aina, kun tapahtuu olennainen muutos, joka vaikuttaa sen riskivastuihin.

7. Arvopaperikeskuksen/pankkipalvelujentarjoajan on ilmoitettava lainaa ottaville osallistujille vakuuksiin sovellettavista keskittymärajoista ja kaikista niihin 6 kohdan nojalla tehtävistä muutoksista.

15 artikla

Muut vastaavat rahoitusvarat

1. Muiden vastaavien rahoitusvarojen on muodostuttava pelkästään 2–4 kohdassa ja 16 artiklassa tarkoitetuista rahoitusvaroista tai luottosuojasta.

2. Muihin vastaaviin rahoitusvaroihin voi kuulua 38 artiklan 1 kohdassa tarkoitetut vaatimukset täyttävän luottokelpoisen rahoituslaitoksen tai tällaisten rahoituslaitosten konsortion antamia liikepankkitakauksia, jotka täyttävät kaikki seuraavat edellytykset:

a) ne ovat sellaisen liikkeeseenlaskijan liikkeeseen laskemia, jonka luottoriskin on todettu olevan alhainen arvopaperikeskuksen/pankkipalvelujentarjoajan tekemässä riittävässä sisäisessä arvioinnissa, joka perustuu selkeästi määriteltyyn ja objektiiviseen menetelmään, joka ei tukeudu yksinomaan ulkopuolisiin lausuntoihin ja jossa otetaan huomioon liikkeeseenlaskijan sijoittautumismaan riski;

b) ne ovat sellaisen valuutan määräisiä, johon liittyviä riskejä arvopaperikeskus/pankkipalveluntarjoaja voi hallita riittävästi;

c) ne ovat peruuttamattomia ja varauksettomia, eikä ole sellaista oikeudellista tai sopimukseen perustuva poikkeusta tai vaihtoehtoa, jonka perusteella liikkeeseenlaskija voisi vastustaa takauksen maksamista;

d) ne voidaan lunastaa pyynnöstä yhden pankkipäivän kuluessa maksut laiminlyöneen lainaa ottavan osallistujan salkun realisointijakson aikana ilman sääntelyllisiä, oikeudellisia tai toiminnallisia rajoituksia;

e) niitä ei ole laskenut liikkeeseen yhteisö, joka kuuluu samaan konserniin kuin takauksen kattama lainaa ottava osallistuja, tai yhteisö, jonka liiketoimintaan kuuluu arvopaperikeskuksen/pankkipalveluntarjoajan toiminnalle välttämättömien palvelujen tarjoaminen, paitsi jos kyseinen yhteisö on Euroopan talousalueella toimiva keskuspankki tai sen valuutan liikkeeseen laskenut keskuspankki, jonka määräisiä vastuita arvopaperikeskuksella/pankkipalveluntarjoajalla on;

f) niihin ei kohdistu merkittävää asetuksen (EU) N:o 575/2013 291 artiklassa tarkoitettua wrong-way-riskiä;

g) ne ovat kokonaan sellaisen vakuuden kattamia, joka täyttää seuraavat ehdot: i) siihen ei kohdistu asetuksen (EU) N:o 575/2013 291 artiklassa tarkoitettua wrong-way-riskiä, joka johtuu korrelaatiosta takaajan tai lainaa ottavan osallistujan kanssa, paitsi jos wrong-way-riskiä on vähennetty riittävästi vakuuteen sovellettavalla aliarvostuksella; ii) se on viipymättä arvopaperikeskuksen/pankkipalveluntarjoajan käytettävissä ja konkurssioikeudellisesti erillinen siinä tapauksessa, että lainaa ottava osallistuja ja takaaja laiminlyövät maksuja samanaikaisesti; iii) arvopaperikeskuksen/pankkipalveluntarjoajan ylin hallintoelin on vahvistanut takaajan soveltuvuuden sen jälkeen, kun liikkeeseenlaskijasta ja takauksen oikeudellisesta, sopimusperusteisesta ja toiminnallisesta kehyksestä on tehty täysi arviointi takauksen toimivuuden varmistamiseksi, ja tästä on ilmoitettu asianmukaiselle toimivaltaiselle viranomaiselle asetuksen (EU) N:o 909/2014 60 artiklan 1 kohdan mukaisesti.

3. Muihin vastaaviin rahoitusvaroihin voi kuulua keskuspankin antamia pankkitakauksia, jotka täyttävät kaikki seuraavat edellytykset:

a) ne on antanut unionissa toimiva keskuspankki tai keskuspankki, jonka liikkeeseen laskemassa valuutassa arvopaperikeskuksella/pankkipalvelujentarjoajalla on vastuita;

b) ne ovat sellaisen valuutan määräisiä, johon liittyviä riskejä arvopaperikeskus/pankkipalveluntarjoaja voi hallita riittävästi;

c) ne ovat peruuttamattomia ja varauksettomia, eikä ne antanut keskuspankki voi vedota minkäänlaiseen oikeudelliseen tai sopimukseen perustuvaan poikkeukseen tai vaihtoehtoon, jonka perusteella se voisi vastustaa takauksen maksamista;

d) ne voidaan lunastaa yhden pankkipäivän kuluessa.

4. Muihin vastaaviin rahoitusvaroihin voi kuulua pääoma, josta on vähennetty 1–8 artiklassa tarkoitetut pääomavaatimukset, kuitenkin ainoastaan tapauksissa joissa katetaan sellaiset saamiset keskuspankeilta, kansainvälisiltä kehityspankeilta ja kansainvälisiltä organisaatioilta, joita ei ole vapautettu 23 artiklan 2 kohdan mukaisesti.

16 artikla

Yhteentoimivista linkeistä aiheutuvia vastuita koskevat muut vastaavat rahoitusvarat

Muihin vastaaviin rahoitusvaroihin voivat kuulua pankkitakaukset ja remburssit, joilla katetaan yhteentoimivan linkin perustaneiden arvopaperikeskusten väliset luottovastuut ja jotka täyttävät kaikki seuraavat edellytykset:

a) ne kattavat ainoastaan kahden linkillä yhdistetyn arvopaperikeskuksen väliset luottovastuut;

b) ne on antanut 38 artiklan 1 kohdassa vahvistetut vaatimukset täyttävien luottokelpoisten rahoituslaitosten konsortio, jossa kukin rahoituslaitos on velvollinen maksamaan kokonaismäärästä sopimuksella sovitun osuuden;

c) ne ovat sellaisen valuutan määräisiä, johon liittyviä riskejä arvopaperikeskus/pankkipalveluntarjoaja voi hallita riittävästi;

d) ne ovat peruuttamattomia ja varauksettomia, eivätkä ne antaneet laitokset voi vedota oikeudellisiin tai sopimukseen perustuviin poikkeuksiin tai vaihtoehtoihin, joiden perusteella se voi vastustaa remburssin maksamista;

e) ne voidaan lunastaa pyynnöstä yhden pankkipäivän kuluessa ilman oikeudellisia, toiminnallisia tai sääntelyrajoituksia;

f) ne eivät ole seuraavien yhteisöjen liikkeeseen laskemia: i) yhteisö, joka kuuluu samaan konserniin kuin lainaa ottava arvopaperikeskus tai arvopaperikeskus, jonka vastuu on katettu pankkitakauksella tai remburssilla; ii) yhteisö, jonka liiketoimintaan kuuluu arvopaperikeskuksen/pankkipalveluntarjoajan toiminnalle välttämättömien palvelujen tarjoaminen;

g) niihin ei kohdistu merkittävää asetuksen (EU) N:o 575/2013 291 artiklassa tarkoitettua wrong-way-riskiä;

h) arvopaperikeskus/pankkipalveluntarjoaja seuraa liikkeeseenlaskevien rahoituslaitosten luottokelpoisuutta säännöllisesti arvioimalla kyseisten laitosten luottokelpoisuutta riippumattomasti sekä antamalla niille sisäisiä luottoluokituksia ja tarkastelemalla näitä säännöllisesti;

i) ne voidaan lunastaa realisointijakson aikana kolmen pankkipäivän kuluessa siitä hetkestä, jona maksut laiminlyövä arvopaperikeskus/pankkipalveluntarjoaja ei enää pysty täyttämään maksuvelvoitteitaan niiden erääntyessä;

j) jäljempänä 34 artiklassa tarkoitettuja vaatimukset täyttäviä likvidejä varoja on käytettävissä riittävästi siihen asti, että pankkitakaus ja remburssi voidaan lunastaa, jos yksi linkillä yhdistetty arvopaperikeskus laiminlyö maksuja;

k) riskiä siitä, että konsortio ei maksa koko pankkitakauksen ja remburssin määrää, voidaan vähentää seuraavasti: i) vahvistetaan asianmukaiset keskittymärajat, joilla varmistetaan, että yksikään rahoituslaitos, mukaan lukien sen emo- ja tytäryhtiöt, ei ole mukana konsortiotakauksissa yli 10 prosentin osuudella remburssin kokonaismäärästä; ii) rajoitetaan pankkitakauksella ja remburssilla katettu luottovastuu joko pankkitakauksen kokonaismäärään vähennettynä 10 prosentilla tai niiden kahden luottolaitoksen takaamaan määrään, joiden osuus takauksen kokonaismäärästä on suurin, sen mukaan, kumpi on alhaisempi; iii) toteutetaan ylimääräisiä riskien vähentämistoimenpiteitä, kuten tehokkaita tappionjakojärjestelyitä, joita varten on vahvistettu selkeät säännöt ja menettelyt;

l) järjestelyjä testataan ja tarkastellaan säännöllisesti asetuksen (EU) N:o 909/2014 41 artiklan 3 kohdan mukaisesti.

II LUKU

VAKAVARAISUUSKEHYS LUOTTO- JA LIKVIDITEETTIRISKEJÄ VARTEN

17 artikla

Yleiset säännökset

1. Kun sovelletaan toiminnan vakautta koskevia vaatimuksia luottoriskiin, joka aiheutuu arvopaperikeskusten/pankkipalveluntarjoajien tarjoamista asetuksen (EU) N:o 909/2014 59 artiklan 3 ja 5 kohdassa tarkoitetuista pankkipalvelujen tyyppisistä oheispalveluista kullekin arvopapereiden selvitysjärjestelmälle, arvopaperikeskuksen/pankkipalveluntarjoajan on noudatettava kaikkia tässä luvussa säädettyjä luottoriskin seuraamista, mittaamista, hallintaa, raportoimista ja julkistamista koskevia vaatimuksia seuraavien tekijöiden osalta:

a) päivänsisäinen luottoriski ja yön yli -luottoriski;

b) asianomainen vakuus ja muut vastaavat rahoitusvarat, joita käytetään suhteessa a alakohdassa tarkoitettuihin riskeihin;

c) mahdolliset jäännösluottoriskit;

d) takaisinmaksumenettelyt ja seuraamustasot.

2. Kun sovelletaan toiminnan vakautta koskevia vaatimuksia, jotka liittyvät arvopaperikeskusten/pankkipalveluntarjoajien tarjoamista asetuksen (EU) N:o 909/2014 59 artiklan 4 kohdassa tarkoitetuista pankkipalvelujen tyyppisistä oheispalveluista kullekin arvopapereiden selvitysjärjestelmälle aiheutuvaan likviditeettiriskiin, arvopaperikeskuksen/pankkipalveluntarjoajan on noudatettava kaikkia seuraavia vaatimuksia:

a) jaksossa 2 säädetyt likviditeettiriskien seuraamista, mittaamista ja hallintaa sekä niistä raportoimista ja niiden julkistamista koskevat vaatimukset;

b) asetuksessa (EU) N:o 575/2013 säädetyt muut kuin a alakohdassa tarkoitetut likviditeettiriskien seuraamista, mittaamista ja hallintaa sekä niistä raportoimista ja niiden julkistamista koskevat vaatimukset.

1 JAKSO

Luottoriski

18 artikla

Luottoriskien hallintajärjestelmä

1. Sovellettaessa 17 artiklan 1 kohdan a alakohtaa arvopaperikeskuksen/pankkipalveluntarjoajan on suunniteltava ja toteutettava toimintatapoja ja menettelyitä, jotka täyttävät seuraavat vaatimukset:

a) päivänsisäisen luottoriskin ja yön yli -luottoriskin mittaaminen 1 alajakson mukaisesti;

b) päivänsisäisen luottoriskin ja yön yli -luottoriskin seuraaminen 2 alajakson mukaisesti;

c) päivänsisäisen luottoriskin ja yön yli -luottoriskin hallinta 3 alajakson mukaisesti;

d) asetuksen (EU) N:o 909/2014 59 artiklan 3 kohdan c ja d alakohdassa tarkoitettujen vakuuksien tai muiden vastaavien rahoitusvarojen mittaaminen, seuraaminen ja hallinta tämän asetuksen I luvun mukaisesti;

e) mahdollisia jäännösluottoriskejä koskevat analyysit ja suunnitelmat siitä, miten niihin puututaan, 4 alajakson mukaisesti;

f) sen takaisinmaksumenettelyjen ja seuraamustasojen hallinta 5 alajakson mukaisesti;

g) sen luottoriskeistä raportointi 6 alajakson mukaisesti;

h) sen luottoriskien julkistaminen 7 alajakson mukaisesti.

2. Arvopaperikeskusten/pankkipalvelujentarjoajien on tarkasteltava uudelleen 1 kohdassa tarkoitettuja toimintatapoja ja menettelyitä vähintään kerran vuodessa.

3. Arvopaperikeskusten/pankkipalvelujentarjoajien on tarkasteltava uudelleen mainittuja toimintatapoja ja menettelyitä myös silloin, kun jompikumpi seuraavista tapahtumista toteutuu ja kun jompikumpi a tai b alakohdassa tarkoitetuista muutoksista vaikuttaa arvopaperikeskuksen/pankkipalvelujentarjoajan vastuisiin:

a) toimintatavat ja menettelyt muuttuvat olennaisesti;

b) arvopaperikeskus/pankkipalvelujentarjoaja tekee vapaaehtoisesti muutoksen 19 artiklassa tarkoitetun arvioinnin seurauksena.

4. Edellä 1 kohdassa tarkoitettuihin toimintatapoihin ja menettelyihin on sisällyttävä luottoriskeihin liittyvän raportin laatiminen ja päivittäminen. Raporttiin on kuuluttava seuraavat tiedot:

a) jäljempänä 19 artiklassa tarkoitetut muuttujat;

b) edellä 13 artiklan mukaisesti sovelletut aliarvostukset vakuuden tyypin mukaan ilmoitettuina;

c) muutokset 3 kohdassa tarkoitettuihin toimintatapoihin tai menettelyihin.

5. Arvopaperikeskuksen/pankkipalvelujentarjoajan hallintoelimen perustamien komiteoiden on tarkastettava 4 kohdassa tarkoitettu raportti kuukausittain. Kun arvopaperikeskus/pankkipalvelujentarjoaja on asetuksen (EU) N:o 909/2014 54 artiklan 2 kohdan b alakohdan mukaisesti arvopaperikeskuksen nimeämä luottolaitos, 4 kohdassa tarkoitettu raportti on myös annettava arvopaperikeskuksen delegoidun asetuksen (EU) 2017/392 48 artiklalla perustetun riskinarviointikomitean saataville samalla tavalla kuukausittain.

6. Kun arvopaperikeskus/pankkipalvelujentarjoaja rikkoo yhtä tai useampaa 14 artiklassa tarkoitettua keskittymärajaa, sen on välittömästi ilmoitettava asiasta asianomaiselle riskinhallinnasta vastaavalle komitealleen, ja jos kyseessä on tämän artiklan 5 kohdassa tarkoitettu luottolaitos, sen on välittömästi tehtävä ilmoitus arvopaperikeskuksen riskinarviointikomitealle.

1 alajakso

Luottoriskien mittaaminen

19 artikla

Päivänsisäisen luottoriskin mittaaminen

1. Arvopaperikeskuksen/pankkipalvelujentarjoajan on tunnistettava ja mitattava päivänsisäiset luottoriskin vastuut ja ennakoitava päivänsisäiset suurimmat riskit sellaisten operatiivisten ja analyyttisten välineiden avulla, jotka tunnistavat ja mittaavat päivänsisäiset luottoriskin vastuut ja kirjaavat erityisesti seuraavat muuttujat kustakin vastapuolesta:

a) asetuksen (EU) N:o 909/2014 liitteessä olevassa C jaksossa tarkoitettujen pankkipalvelujen tyyppisten oheispalvelujen suurimmat ja keskimääräiset päivänsisäiset luottoriskit;

b) kutakin lainaa ottavaa osallistujaa kohti olevat suurimmat ja keskimääräiset päivänsisäiset luottoriskit ja nämä luottoriskit kattavien vakuuksien tarkempi erittely;

c) muita vastapuolia kohti olevat suurimmat ja keskimääräiset päivänsisäiset luottoriskit ja, jos ne on katettu vakuuksilla, nämä luottoriskit kattavien vakuuksien tarkempi erittely;

d) päivänsisäisten osallistujille annettavien limiitillisten luottosopimusten kokonaisarvo;

e) edellä b ja c alakohdassa tarkoitettujen luottoriskien tarkempi erittely koskee seuraavia: i) edellä 10 artiklassa säädetyt vaatimukset täyttävät vakuudet, ii) muut 11 artiklan 1 kohdan mukaiset vakuudet, iii) muut 11 artiklan 2 kohdan mukaiset vakuudet, iv) muut vastaavat rahoitusvarat 15 ja 16 kohdan mukaisesti.

2. Arvopaperikeskuksen/pankkipalvelujentarjoajan on suoritettava 1 kohdassa tarkoitettua mittaamista jatkuvasti.

Kun päivänsisäisten luottoriskien tunnistaminen ja mittaaminen ei ole mahdollista ulkoisten tietojen saatavuutta koskevan riippuvuuden vuoksi, arvopaperikeskuksen/pankkipalvelujentarjoajan on mitattava päivänsisäiset luottoriskit mahdollisimman usein ja vähintään päivittäin.

20 artikla

Yön yli -luottoriskien mittaaminen

Arvopaperikeskuksen/pankkipalvelujentarjoajan on mitattava asetuksen (EU) N:o 909/2014 liitteessä olevassa C jaksossa tarkoitettujen pankkipalvelujen tyyppisten oheispalvelujen yön yli -luottoriskit kirjaamalla edelliseltä päivältä olevat avoimet luottoriskit päivittäin pankkipäivän päättyessä.

2 alajakso

Luottoriskien seuraaminen

21 artikla

Päivänsisäisten luottoriskien seuraaminen

Kun seurataan päivänsisäistä luottoriskiä, arvopaperikeskuksen/pankkipalvelujentarjoajan on erityisesti

a) seurattava jatkuvasti automaattisen raportointijärjestelmän avulla päivänsisäisiä luottoriskejä, jotka johtuvat asetuksen (EU) N:o 909/2014 liitteessä olevassa C jaksossa tarkoitetuista pankkipalvelujen tyyppisistä oheispalveluista;

b) ylläpidettävä ainakin kymmenen vuoden ajan kirjanpitoa päivittäisistä suurimmista ja keskimääräisistä päivänsisäisistä luottoriskeistä, jotka johtuvat asetuksen (EU) N:o 909/2014 liitteessä olevassa C jaksossa tarkoitetuista pankkipalvelujen tyyppisistä oheispalveluista;

c) kirjattava kustakin päivänsisäisille luottoriskeille alttiina olevasta yhteisöstä johtuvat päivänsisäiset luottoriskit, mukaan lukien seuraavat: i) liikkeeseenlaskijat, ii) arvopaperikeskuksen ylläpitämän arvopapereiden selvitysjärjestelmän osallistujat yhteisön ja konsernin tasoilla, iii) arvopaperikeskukset, joilla on yhteentoimivia linkkejä, iv) pankit ja muut rahoituslaitokset, joita käytetään maksujen suorittamiseen tai vastaanottamiseen,

d) kuvattava täydellisesti, miten luottoriskien hallintajärjestelmässä otetaan huomioon keskinäiset sidossuhteet ja moninkertaiset suhteet, joita arvopaperikeskuksella/pankkipalvelujentarjoajalla voi olla c alakohdassa tarkoitettujen yhteisöjen kanssa;

e) eriteltävä kutakin vastapuolta kohti, miten arvopaperikeskus/pankkipalvelujentarjoaja seuraa päivänsisäisten luottoriskiensä keskittymää, mukaan lukien c alakohdassa luetelluista yhteisöistä koostuvien konsernien yhteisöille olevat vastuut;

f) eriteltävä, miten arvopaperikeskus/pankkipalvelujentarjoaja arvioi kerättyyn vakuuteen sovellettavan aliarvostuksen riittävyyden;

g) eriteltävä, miten arvopaperikeskus/pankkipalvelujentarjoaja seuraa luottoriskien kattamista vakuuksilla ja muilla vastaavilla rahoitusvaroilla.

22 artikla

Yön yli -luottoriskien seuraaminen

Yön yli -luottoriskejä seurattaessa arvopaperikeskuksen/pankkipalvelujentarjoajan on yön yli -luottojen osalta

a) pidettävä ainakin kymmenen vuoden ajan kirjaa todellisten päivän päättyessä vallitsevien luottoriskien yhteismäärästä;

b) kirjattava a alakohdassa tarkoitetut tiedot päivittäin.

3 alajakso

Päivänsisäisten luottoriskien hallitseminen

23 artikla

Päivänsisäisten luottoriskien hallitsemista koskevat yleiset vaatimukset

1. Kun hallitaan päivänsisäistä luottoriskiä, arvopaperikeskuksen/pankkipalvelujentarjoajan on

a) eriteltävä, miten se arvioi kaikkiin asetuksen (EU) N:o 909/2014 liitteessä olevassa C jaksossa lueteltuihin toimintoihin liittyvän luottoriskien hallintajärjestelmänsä rakenteen ja toiminnan;

b) myönnettävä ainoastaan sellaisia limiitillisiä luottosopimuksia, jotka arvopaperikeskus/pankkipalvelujentarjoaja voi peruuttaa ehdoitta milloin tahansa ja ilman etukäteisilmoitusta arvopaperikeskuksen ylläpitämän arvopapereiden selvitysjärjestelmän lainaa ottaville osallistujille;

c) kun 16 artiklassa tarkoitettua pankkitakausta käytetään yhteentoimivissa linkeissä, arvopaperikeskuksen/pankkipalvelujentarjoajan on arvioitava ja analysoitava keskinäisiä yhteyksiä, joita voi syntyä siksi, että samat osallistujat toimivat mainitun pankkitakauksen takaajina.

2. Seuraavat saamiset vapautetaan 9–15 ja 24 artiklan soveltamisesta:

a) saamiset Euroopan keskuspankkijärjestelmän jäseniltä ja muilta jäsenvaltioiden elimiltä, jotka harjoittavat vastaavaa toimintaa, ja muilta unionin julkisilta elimiltä, joiden vastuulla on julkisen velan hoito tai jotka osallistuvat sen hoitoon unionissa;

b) saamiset joltakin asetuksen (EU) N:o 575/2013 117 artiklan 2 kohdassa luetellulta kansainväliseltä kehityspankilta;

c) saamiset joltakin asetuksen (EU) N:o 575/2013 118 artiklassa luetellulta kansainväliseltä organisaatiolta;

d) saamiset asetuksen (EU) N:o 575/2013 4 artiklan 8 kohdassa tarkoitetuilta keskushallinnon omistamilta julkisyhteisöiltä ja julkisoikeudellisilta laitoksilta, joilla on erityiset keskushallinnon tarjoamat järjestelyt luottoriskiensä takaamiseksi;

e) sellaiset saamiset kolmansien maiden keskuspankeilta, jotka ovat kyseisen keskuspankin kotimaan valuutan määräisiä, jos komissio on antanut asetuksen (EU) N:o 575/2013 114 artiklan 7 kohdan mukaisen täytäntöönpanosäädöksen, jolla vahvistetaan, että kyseisen kolmannen maan soveltamia valvonta- ja sääntelyjärjestelyjä pidetään vähintään unionissa sovellettavia järjestelyjä vastaavina.

24 artikla

Luottolimiitit

Kun hallinnoidaan päivänsisäisten luottojen riskiä ja kun asetetaan luottolimiittejä yksittäiselle lainaa ottavalle osallistujalle konsernitasolla, arvopaperikeskuksen/pankkipalvelujentarjoajan on noudatettava kaikkia seuraavia sääntöjä:

a) sen on arvioitava lainaa ottavan osallistujan luottokelpoisuutta menetelmällä, joka ei tukeudu yksinomaan ulkopuolisiin lausuntoihin;

b) sen on varmistettava, että osallistujan päivänsisäisten luottoriskien kattamiseksi toimittama vakuus ja muut vastaavat rahoitusvarat ovat niitä koskevien 9 ja 15 artiklan vaatimusten mukaisia;

c) sen on asetettava lainaa ottavalle osallistujalle luottolimiitit, jotka perustuvat moninkertaisiin suhteisiin, joita arvopaperikeskuksella/pankkipalvelujentarjoajalla on lainaa ottavan osallistujan kanssa, myös kun arvopaperikeskus/pankkipalvelujentarjoaja toimittaa samalle osallistujalle useamman kuin yhden asetuksen (EU) N:o 909/2014 liitteessä olevassa C jaksossa tarkoitetun pankkipalvelujen tyyppisen oheispalvelun;

d) sen on otettava huomioon 34 artiklassa tarkoitettujen vaatimukset täyttävien likvidien varojen määrä;

e) sen on tarkistettava lainaa ottavan osallistujan luottolimiitit molempien seuraavien seikkojen varmistamiseksi: i) kun lainaa ottavan osapuolen luottokelpoisuus huononee, luottolimiittejä tarkistetaan tai supistetaan, ii) kun lainaa ottavan osapuolen toimittaman vakuuden arvo laskee, luoton saatavuutta vähennetään.

f) sen on tarkistettava lainaa ottaville osapuolille myönnettyjä limiitillisiä luottosopimuksia vähintään vuosittain luoton tosiasiallisen käyttöönoton perusteella;

g) sen on varmistettava, että yön yli -luottoriskin määrä sisällytetään osallistujalle myönnetyn luottolimiitin käyttöön;

h) sen on varmistettava, että se yön yli -luottoriskin määrästä, jota ei ole vielä korvattu, sisältyy seuraavan päivän päivänsisäisiin luottoriskeihin ja että se on luottolimiitin rajoittama.

4 alajakso

Mahdolliset jäännösluottoriskit

25 artikla

Mahdolliset jäännösluottoriskit

1. Edellä 18 artiklan 1 kohdassa tarkoitetuilla toimintatavoilla ja menettelyillä on varmistettava, että mahdollisia jäännösluottoriskejä hallitaan myös silloin, kun vakuuden ja muun vastaavan rahoitusvaran realisoinnin jälkeinen arvo ei riitä kattamaan arvopaperikeskuksen/pankkipalvelujentarjoajan luottoriskiä.

2. Näissä toimintatavoissa ja menettelyissä on

a) eriteltävä, miten mahdollisesti kattamatta jäävät luottotappiot jaetaan, mukaan lukien niiden mahdollisten varojen takaisinmaksu, jotka arvopaperikeskus/pankkipalvelujentarjoaja voi lainata likviditeetin myöntäjältä tällaisiin tappioihin liittyvien likviditeettivajeiden kattamiseksi;

b) arvioitava jatkuvasti niitä kehittyviä markkinaolosuhteita, jotka liittyvät sellaisen vakuuden ja muun vastaavan rahoitusvaran realisoinnin jälkeiseen arvoon, josta voi kehittyä mahdollinen jäännösluottoriski;

c) tarkennettava, että b alakohdassa tarkoitettuun arviointiin kuuluu menettely, jossa eritellään i) toimet, joihin on ryhdyttävä b alakohdassa tarkoitettujen markkinaolosuhteiden huomioon ottamiseksi, ii) edellä i alakohdassa tarkoitettujen toimien aikataulu, iii) edellä b alakohdassa tarkoitettujen markkinaolosuhteiden seurauksena mahdollisesti suoritetut luottoriskien hallintajärjestelmän päivitykset.

3. Arvopaperikeskuksen/pankkipalvelujentarjoajan riskinarviointikomitealle ja tarvittaessa arvopaperikeskuksen riskinarviointikomitealle on ilmoitettava kaikista riskeistä, jotka voivat aiheuttaa mahdollisia jäännösluottoriskejä, ja asetuksen (EU) N:o 909/2014 60 artiklan 1 kohdassa tarkoitetulle toimivaltaiselle viranomaiselle on viipymättä ilmoitettava kyseisistä riskeistä.

4. Markkinoiden ja toimeliaisuuden muutoksia, jotka vaikuttavat päivänsisäisiin luottoriskeihin, on analysoitava ja tarkasteltava uudelleen kuuden kuukauden välein, ja niistä on ilmoitettava arvopaperikeskuksen/pankkipalvelujentarjoajan riskinarviointikomitealle ja tarvittaessa arvopaperikeskuksen riskinarviointikomitealle.

5 alajakso

Takaisinmaksumenettelyt ja seuraamustasot

26 artikla

Päivänsisäisten luottojen takaisinmaksumenettelyt

1. Arvopaperikeskuksella/pankkipalvelujentarjoajalla on oltava 2 ja 3 kohdan vaatimukset täyttävät tehokkaat takaisinmaksumenettelyt päivänsisäisille luotoille.

2. Päivänsisäisten luottojen takaisinmaksumenettelyissä on määrättävä seuraamustasoista, joiden yön yli -luottoja ehkäisevä vaikutus on tehokas ja jotka erityisesti täyttävät molemmat seuraavat ehdot:

a) ne ovat korkeampia kuin pankkien välisten rahamarkkinoiden vakuudellinen yön yli -markkinakorko ja sen keskuspankin maksuvalmiusluoton korko, joka on laskenut luottoriskin valuutan liikkeeseen;

b) niissä huomioidaan luottoriskin valuutan rahoituskustannukset ja sen osallistujan luottokelpoisuus, jolla on yön yli -luottoriski.

6 alajakso

Luottoriskeistä raportointi

27 artikla

Päivänsisäisten riskien hallinnasta raportointi viranomaisille

1. Arvopaperikeskuksen/pankkipalvelujentarjoajan on raportoitava asetuksen (EU) N:o 909/2014 60 artiklan 1 kohdassa tarkoitetulle toimivaltaiselle viranomaiselle.

2. Arvopaperikeskuksen/pankkipalvelujentarjoajan on noudatettava kaikkia seuraavia raportointivaatimuksia:

a) sen on toimitettava ainakin kerran vuodessa laadullinen ilmoitus, jossa eritellään ne toimet, joihin on ryhdytty päivänsisäisten ja muiden luottoriskien mittaamiseksi, seuraamiseksi ja hallinnoimiseksi;

b) sen on ilmoitettava kaikista olennaisista muutoksista a alakohdan mukaisesti toteutettuihin toimiin välittömästi sen jälkeen, kun kyseiset olennaiset muutokset tapahtuvat;

c) sen on toimitettava 19 artiklassa tarkoitetut muuttujat kuukausittain.

3. Jos arvopaperikeskus/pankkipalvelujentarjoaja rikkoo tai on vaarassa rikkoa tämän asetuksen vaatimuksia, myös stressikausina, sen on välittömästi ilmoitettava asiasta toimivaltaiselle viranomaiselle ja toimitettava tälle ilman aiheetonta viivytystä tarkka suunnitelma siitä, miten se aikoo täyttää vaatimukset pian uudelleen.

4. Kunnes tämän asetuksen ja asetuksen (EU) N:o 909/2014 vaatimuksia jälleen noudatetaan, arvopaperikeskuksen/pankkipalvelujentarjoajan on ilmoitettava 2 kohdassa tarkoitetuista vaatimuksista tapauksen mukaisesti päivittäin kunkin pankkipäivän päättyessä, jollei asiasta vastaava toimivaltainen viranomainen anna lupaa harvempaan ilmoittamiseen ja pidempään määräaikaan arvopaperikeskuksen/pankkipalvelujentarjoajan yksilöllisen tilanteen ja sen toiminnan laajuuden ja monimuotoisuuden perusteella.

7 alajakso

Julkistaminen

28 artikla

Julkistaminen

Sovellettaessa 18 artiklan 1 kohdan h alakohtaa arvopaperikeskuksen/pankkipalvelujentarjoajan on vuosittain julkistettava kattava laadullinen ilmoitus, jossa eritellään, miten päivänsisäiset ja muut luottoriskit mitataan sekä miten niitä seurataan ja hallinnoidaan.

2 JAKSO

Likviditeettiriski

29 artikla

Likviditeettiriskiä koskevat yleiset säännöt

1. Sovellettaessa 17 artiklan 2 kohdan a alakohtaa arvopaperikeskuksen/pankkipalveluntarjoajan on suunniteltava ja toteutettava toimintatapoja ja menettelyitä, joilla

a) mitataan päivänsisäistä luottoriskiä ja yön yli -luottoriskiä 1 alajakson mukaisesti;

b) seurataan päivänsisäistä luottoriskiä ja yön yli -luottoriskiä 2 alajakson mukaisesti;

c) hallitaan likviditeetiriskiä 3 alajakson mukaisesti;

d) raportoidaan päivänsisäisestä luottoriskistä ja yön yli -luottoriskistä 4 alajakson mukaisesti;

e) julkistetaan kehykset ja välineet, jotka liittyvät likviditeettiriskien seuraamiseen, mittaamiseen ja hallintaan sekä niistä raportoimiseen 5 alajakson mukaisesti.

2. Kaikista yleisen likviditeettiriskikehyksen muutoksista on ilmoitettava arvopaperikeskuksen/pankkipalvelujentarjoajan hallintoelimelle.

1 alajakso

Päivänsisäisten likviditeettiriskien mittaaminen

30 artikla

Päivänsisäisten likviditeettiriskien mittaaminen

1. Arvopaperikeskuksen/pankkipalvelujentarjoajan on otettava käyttöön tehokkaat operatiiviset ja analyyttiset välineet, joilla mitataan jatkuvasti seuraavia muuttujia valuuttakohtaisesti:

a) likviditeetin päivänsisäinen enimmäiskäyttö laskettuna käyttämällä suurinta positiivista kumulatiivista nettopositiota ja suurinta negatiivista kumulatiivista nettopositiota;

b) käytettävissä olevat likvidit kokonaisvarat pankkipäivän alussa jaoteltuina kaikkiin seuraaviin: i) jäljempänä 34 artiklassa määritetyt vaatimukset täyttävät likvidit varat: — liikkeeseen laskevaan keskuspankkiin talletetut käteisvarat, — saatavilla olevat käteisvarat, jotka on talletettu toisiin 38 artiklan 1 kohdassa tarkoitettuihin luottokelpoisiin rahoituslaitoksiin, — sitovat limiitilliset luottosopimukset tai vastaavat järjestelyt, — varat, jotka täyttävät tämän asetuksen 10 artiklan ja 11 artiklan 1 kohdan vaatimukset, joita sovelletaan vakuuksiin tai rahoitusvälineet, jotka täyttävät delegoidussa asetuksessa (EU) 2017/392 asetetut vaatimukset, ja ovat helposti saatavilla ja vaihdettavissa käteisvaroihin käyttäen 38 artiklassa tarkoitettuja ennalta sovittuja ja erittäin luotettavia rahoitusjärjestelyjä, — edellä 10 artiklassa ja 11 artiklan 1 kohdassa tarkoitetut vakuudet, ii) muut kuin vaatimukset täyttävät likvidit varat, mukaan lukien sitomattomat limiitilliset luottosopimukset,

c) kaikkien seuraavien kokonaisarvo: i) päivänsisäiset likviditeetin ulosvirtaukset, myös ne, joilla on kellonajan tarkkuudella määritelty päivänsisäinen määräaika, ii) maksujen toteutukseen liittyvät velvoitteet muissa arvopapereiden selvitysjärjestelmissä, joissa arvopaperikeskuksen, jolle arvopaperikeskus/pankkipalvelujentarjoaja toimii selvitysosapuolena, on toimitettava positioita, iii) velvoitteet, jotka liittyvät arvopaperikeskuksen/pankkipalvelujentarjoajan markkinatoimiin, kuten rahamarkkinatransaktioiden tai vakuusvajemaksujen toimittaminen tai palauttaminen, iv) muut maksut, jotka ovat arvopaperikeskuksen ja arvopaperikeskuksen/pankkipalvelujentarjoajan maineen kannalta merkittäviä.

2. Kutakin sellaista arvopapereiden selvitysjärjestelmän valuuttaa varten, jolle arvopaperikeskus/pankkipalvelujentarjoaja toimii selvitysosapuolena, arvopaperikeskuksen/pankkipalvelujentarjoajan on seurattava likviditeettitarpeita, jotka johtuvat kustakin yhteisöstä, jota kohtaan arvopaperikeskuksella/pankkipalvelujentarjoajalla on likviditeettiriski.

31 artikla

Yön yli -likviditeettiriskien mittaaminen

Yön yli -likviditeettiriskien osalta arvopaperikeskuksen/pankkipalvelujentarjoajan on jatkuvasti vertailtava likvidejä varojaan likviditeettitarpeeseensa, kun kyseiset tarpeet johtuvat yön yli -luottojen käytöstä, kutakin arvopapereiden selvitysjärjestelmän toimitusvaluuttaa varten, jolle arvopaperikeskus/pankkipalvelujentarjoaja toimii selvitysosapuolena.

2 alajakso

Päivänsisäisten likviditeettiriskien seuraaminen

32 artikla

Päivänsisäisten likviditeettiriskien seuraaminen

1. Arvopaperikeskuksen/pankkipalvelujentarjoajan on laadittava raportti ottamistaan päivänsisäisistä likviditeettiriskeistä ja päivitettävä sitä. Raportin on sisällettävä ainakin

a) edellä 30 artiklan 1 kohdassa tarkoitetut muuttujat;

b) arvopaperikeskuksen/pankkipalvelujentarjoajan riskinottohalu;

c) rahoitusta koskeva valmiussuunnitelma, jossa kuvataan sovellettavat korjaustoimenpiteet, kun riskinottohalu häiriintyy.

Arvopaperikeskuksen/pankkipalvelujentarjoajan riskinarviointikomitean ja arvopaperikeskuksen riskinarviointikomitean on tarkasteltava ensimmäisessä alakohdassa tarkoitettua raporttia kuukausittain.

2. Kutakin arvopapereiden selvitysjärjestelmän toimitusvaluuttaa varten, jolle arvopaperikeskus/pankkipalvelujentarjoaja toimii selvitysosapuolena, arvopaperikeskuksella/pankkipalvelujentarjoajalla on oltava tehokkaat operatiiviset ja analyyttiset välineet, joilla seurataan lähes reaaliaikaisesti sen päivänsisäisiä likviditeettipositioita sen odotettavissa olevien toimintojen ja saatavilla olevien varojen taseiden ja jäljellä olevan päivänsisäisen likviditeetikapasiteetin perusteella. Arvopaperikeskuksen/pankkipalvelujentarjoajan on

a) pidettävä ainakin kymmenen vuoden ajan kirjaa päivittäisestä suurimmasta positiivisesta kumulatiivisesta päivänsisäisestä nettopositiosta ja suurimmasta negatiivisesta kumulatiivisesta päivänsisäisestä nettopositiosta kutakin arvopapereiden selvitysjärjestelmän toimitusvaluuttaa varten, jolle se toimii selvitysosapuolena;

b) seurattava päivänsisäisiä likviditeettiriskejään jatkuvasti verrattuna suurimpaan koskaan kirjattuun päivänsisäiseen likviditeettiriskiin.

33 artikla

Yön yli -likviditeettiriskien seuraaminen

Yön yli -likviditeettiriskien osalta arvopaperikeskuksen/pankkipalveluntarjoajan on noudatettava molempia seuraavia vaatimuksia:

a) sen on pidettävä ainakin kymmenen vuoden ajan kirjaa yön yli -luottojen käytöstä aiheutuvista likviditeettiriskeistä kutakin sellaista arvopapereiden selvitysjärjestelmän valuuttaa varten, jolle se toimii selvitysosapuolena;

b) sen on seurattava myönnetyn yön yli -luoton luomaa likviditeettiriskiä verrattuna suurimpaan koskaan kirjattuun myönnetyn yön yli -luoton aiheuttamaan likviditeettiriskiin.

3 alajakso

Likviditeettiriskin hallinta

34 artikla

Vaatimukset täyttävät likvidit varat

Arvopaperikeskuksen/pankkipalveluntarjoajan on vähennettävä vastaavia kunkin valuutan määräisiä likviditeettiriskejä, päivänsisäiset likviditeettiriskit mukaan lukien, käyttämällä mitä tahansa seuraavista vaatimukset täyttävistä likvideistä varoista:

a) liikkeeseen laskevaan keskuspankkiin talletetut käteisvarat;

b) saatavilla olevat käteisvarat, jotka on talletettu johonkin 38 artiklan 1 kohdassa yksilöidyistä luottokelpoisista rahoituslaitoksista;

c) sitovat limiitilliset luottosopimukset tai vastaavat sopimukset;

d) varat, jotka täyttävät tämän asetuksen 10 artiklan ja 11 artiklan 1 kohdan vaatimukset, joita sovelletaan vakuuksiin tai rahoitusvälineet, jotka täyttävät delegoidussa asetuksessa (EU) 2017/392 asetetut vaatimukset, ja ovat helposti saatavilla ja vaihdettavissa käteisvaroihin käyttäen ennalta sovittuja ja erittäin luotettavia rahoitusjärjestelyjä tämän asetuksen 38 artiklan mukaisesti;

e) edellä 10 artiklassa ja 11 artiklan 1 kohdassa tarkoitetut vakuudet.

35 artikla

Päivänsisäisen likviditeettiriskin hallitseminen

1. Arvopaperikeskuksen/pankkipalvelujentarjoajan on kunkin sellaisen arvopapereiden selvitysjärjestelmän valuuttaa varten, jolle se toimii selvitysosapuolena,

a) arvioitava kaikkien tarjottujen pankkipalvelujen tyyppisten oheispalvelujen päivänsisäisiä likviditeetin sisään- ja ulosvirtauksia;

b) ennakoitava kyseisten virtausten päivänsisäinen ajoitus;

c) ennustettava päivänsisäiset likviditeettitarpeet, jotka voivat esiintyä eri aikoihin päivän aikana.

2. Arvopaperikeskuksen/pankkipalvelujentarjoajan on kunkin sellaisen arvopapereiden selvitysjärjestelmän valuuttaa varten, jolle se toimii selvitysosapuolena,

a) järjesteltävä riittävän päivänsisäisen rahoituksen hankinta päivänsisäisten tavoitteiden saavuttamiseksi, koska tavoitteet asetetaan 1 kohdassa tarkoitetun analyysin perusteella;

b) hallittava vakuutta, joka on tarpeen päivänsisäisten varojen hankkimiseksi stressitilanteissa, ottaen huomioon 13 artiklan mukaiset aliarvostukset ja 14 artiklan mukaiset keskittymärajat ja oltava valmis muuttamaan se käteisvaroiksi;

c) hallittava likviditeetin ulosvirtaustensa ajoitusta päivänsisäisten tavoitteiden mukaisesti;

d) otettava käyttöön järjestelyt, joilla se voi puuttua päivänsisäisten likviditeettivirtojen odottamattomiin häiriöihin.

3. Jotta arvopaperikeskus/pankkipalvelujentarjoaja täyttää vaatimukset täyttäviä likvidejä varoja koskevat vähimmäisvaatimuksensa, sen on tunnistettava riskit, joille se olisi alttiina vähintään kahden sellaisen osallistujan maksulaiminlyönnistä – mukaan lukien näiden emo- ja tytäryhtiöt – joista sille aiheutuu suurin likviditeettiriski ja hallittava niitä.

4. Edellä 2 kohdan d alakohdassa tarkoitettuja päivänsisäisten likviditeettivirtojen odottamattomia häiriöitä varten arvopaperikeskuksen/pankkipalvelujentarjoajan on määriteltävä äärimmäisiä mutta mahdollisia skenaarioita, joihin kuuluvat tarvittaessa 36 artiklan 7 kohdassa mainitut skenaariot ja jotka perustuvat vähintään yhteen seuraavista tekijöistä:

a) sarja historiallisia skenaarioita, joihin kuuluvat äärimmäiset markkinaliikkeet viimeksi kuluneiden 30 vuoden ajalta tai sellaiselta ajanjaksolta, jolta on saatavissa luotettavia tietoja, ja jotka olisivat altistaneet arvopaperikeskuksen/pankkipalvelujentarjoajan suurimmalle rahoitusriskille, jollei arvopaperikeskus/pankkipalvelujentarjoaja osoita, ettei tällainen suurten historiallisten hintaliikkeiden skenaario ole enää mahdollinen;

b) erilaiset mahdolliset tulevat skenaariot, jotka täyttävät seuraavat ehdot: i) ne perustuvat johdonmukaisiin oletuksiin markkinoiden volatiliteetista sekä hintakorrelaatiosta eri markkinoilla ja rahoitusvälineissä; ii) ne tukeutuvat sekä määrällisiin että laadullisiin arviointeihin mahdollisista markkinaolosuhteista, mukaan lukien markkinoille pääsyn häiriöt tai sääntöjenvastaisuudet sekä vakuuksien realisointiarvon pienenemiseen ja markkinalikviditeetin vähenemiseen, jos vakuudeksi on hyväksytty muita kuin käteisvaroja.

5. Edellä 2 kohtaa sovellettaessa arvopaperikeskuksen/pankkipalvelujentarjoajan on otettava huomioon myös seuraavat tekijät:

a) arvopaperikeskuksen/pankkipalvelujentarjoajan rakenne ja toiminta, myös liittyen 30 artiklan 2 kohdassa tarkoitettuihin yhteisöihin ja linkillä yhdistettyihin finanssimarkkinoiden infrastruktuureihin tai muihin yhteisöihin, jotka voivat muodostaa olennaisen likviditeettiriskin arvopaperikeskukselle/pankkipalvelujentarjoajalle ja tarvittaessa kattavat useamman päivän ajanjakson;

b) arvopaperikeskuksen/pankkipalveluntarjoajan osallistujien väliset vahvat suhteet tai samankaltaiset riskit, myös osallistujien ja niiden emo- ja tytäryhtiöiden välillä;

c) arvio osallistujien useiden maksukyvyttömyyksien todennäköisyydestä ja tällaisten maksukyvyttömyyksien mahdollisista vaikutuksista osapuoliin;

d) edellä c kohdassa tarkoitettujen useiden maksukyvyttömyyksien vaikutus arvopaperikeskuksen/pankkipalveluntarjoajan kassavirtoihin, likviditeettireserviin ja selviytymismahdollisuuksiin;

e) se, osoittaako mallintaminen erilaisia vaikutuksia, joita talouteen liittyvällä stressillä voi olla sekä arvopaperikeskuksen/pankkipalveluntarjoajan varoihin että sen likviditeetin sisään- ja ulosvirtauksiin.

6. Arvopaperikeskuksen/pankkipalveluntarjoajan on vähintään kerran vuodessa tarkasteltava uudelleen, tarvittaessa arvopaperikeskuksen/pankkipalveluntarjoajan riskinarviointikomiteaa kuullen, historiallisia ja hypoteettisia skenaarioita, joita se on käyttänyt äärimmäisten mutta mahdollisten markkinaolosuhteiden yksilöimiseksi. Kyseisiä skenaarioita on tarkasteltava uudelleen tätä useammin, jos skenaarioita on aiheellista mukauttaa sen vuoksi, että markkinamuutokset tai arvopaperikeskuksen/pankkipalvelujentarjoajan toimet vaikuttavat oletuksiin, joihin skenaariot perustuvat.

7. Likviditeettiriskikehyksessä on tarkasteltava määrällisesti ja laadullisesti sitä, missä laajuudessa äärimmäisiä vakuuden tai varojen hintaliikkeitä saattaisi esiintyä samanaikaisesti useilla yksilöidyillä markkinoilla. Kehyksessä on otettava huomioon, että historialliset hintakorrelaatiot eivät välttämättä ole enää sovellettavissa äärimmäisissä mutta mahdollisissa markkinaolosuhteissa. Arvopaperikeskuksen/pankkipalvelujentarjoajan on myös otettava huomioon tässä artiklassa tarkoitetuissa stressitesteissään mahdolliset ulkoiset riippuvuutensa.

8. Arvopaperikeskuksen/pankkipalvelujentarjoajan on määritettävä, miten 30 artiklan 1 kohdassa tarkoitettuja päivänsisäisen seuraamisen muuttujia käytetään tarvittavan päivänsisäisen rahoituksen asianmukaisen arvon laskentaan. Sen on kehitettävä sisäiset puitteet sen arvioimiseksi, mikä olisi likvidien varojen mielekäs arvo, jotta niiden katsotaan riittävän päivänsisäisten vastuiden kattamiseen, ottaen huomioon erityisesti kaikki seuraavat seikat:

a) likvidien varojen oikea-aikainen seuraaminen, joka koskee muun muassa varojen laatua, keskittymistä ja välitöntä saatavuutta;

b) asianmukainen toimintatapa niiden markkinaolosuhteiden seuraamiseksi, jotka voivat vaikuttaa päivänsisäisten vaatimukset täyttävien likvidien varojen likviditeettiin;

c) päivänsisäisten vaatimukset täyttävien likvidien varojen arvo, joka arvioidaan ja kalibroidaan stressikausien markkinaolosuhteiden mukaisesti, mukaan lukien 36 artiklan 7 kohdassa tarkoitetut skenaariot.

9. Arvopaperikeskuksen/pankkipalvelujentarjoajan on varmistettava, että sen likvidit varat ovat erityisen maksuvalmiuden hallintatoiminnon valvonnassa.

10. Arvopaperikeskuksen/pankkipalvelujentarjoajan likviditeettiriskikehykseen on kuuluttava asianmukaiset hallintajärjestelyt, jotka liittyvät niiden vaatimukset täyttävien likvidien varojen kokonaismäärään ja muotoon, joita arvopaperikeskus/pankkipalvelujentarjoaja hallitsee, ja lisäksi olennaiset ja riittävät asiakirjat sekä erityisesti yksi seuraavista:

a) sen likvidien varojen asettaminen erilliselle tilille, joka on maksuvalmiuden hallintatoiminnon välittömässä hallinnossa ja jota voidaan käyttää ainoastaan ehdollisen rahoituksen lähteenä stressikausien aikana;

b) sisäisten järjestelmien ja tarkastusten käyttöön ottaminen, jotta maksuvalmiuden hallintatoiminto voi harjoittaa tehokasta operatiivista valvontaa molempien seuraavien toimintojen suorittamiseksi: i) likvidien varojen rahaksi muuntaminen milloin tahansa stressikauden aikana, ii) pääsy ehdollisiin varoihin rikkomatta voimassa olevia liiketoiminta- tai riskinhallintastrategioita, niin ettei omaisuuserää sisällytetä maksuvalmiuspuskuriin, kun sen myynti korvaamatta sitä stressikauden aikana loisi avoimen riskiposition, joka ylittäisi arvopaperikeskuksen/pankkipalvelujentarjoajan sisäiset rajoitukset,

c) yhdistelmä a ja b alakohtien vaatimuksista, jos sillä voidaan varmistaa vertailukelpoinen tulos.

11. Tässä artiklassa olevia vaatimuksia, jotka koskevat arvopaperikeskuksen/pankkipalvelujentarjoajan likviditeettiriskikehystä, on tarvittaessa sovellettava myös rajatylittäviin riskeihin